4. การประกอบธุรกิจของแต่ละสายผลิตภัณฑ์

กลุ่มสารสนเทศและโทรคมนาคม

ภาพรวม

กลุ่มแบ่งธุรกิจเป็น 2 ส่วน คือ ธุรกิจด้านโทรคมนาคมและธุรกิจด้านคอมพิวเตอร์
โดยหน่วยงานด้านโทรคมนาคม เป็นผู้ให้บริการครบวงจรงานระบบพื้นฐานโทรคมนาคม
เป็นตัวแทนจำหน่ายผลิตภัณฑ์สื่อสารโทรคมนาคม
รวมทั้งเป็นผู้ให้บริการอินเตอร์เน็ตไร้สายความเร็วสูง ส่วนหน่วยงานด้านคอมพิวเตอร์เป็นผู้ให้
บริการครบวงจรงานระบบการเงิน การธนาคาร ระบบสารสนเทศ และระบบคอมพิวเตอร์

กลุ่มอยู่ระหว่างดำเนินงานโครงการขนาดใหญ่ 2 โครงการ คือ
โครงการสร้างโครงข่ายโทรศัพท์เคลื่อนที่ยุคที่ 3 (3G) ให้กับ บริษัท ทีโอที จำกัด (มหาชน)
และโครงการก่อสร้างโครงข่ายเคเบิ้ลใต้น้ำใยแก้ว ของ กสท. โทรคมนาคม นอกจากนี้ ในปี
2555 บริษัทได้รับแต่งตั้งจากกูเกิลให้เป็นผู้จำหน่ายผลิตภัณฑ์ในกลุ่ม “กูเกิล เอ็นเตอร์ไพรซ์”
อย่างเป็นทางการ โดยเน้นโซลูชั่นในกลุ่ม “เสิร์ช แอพไพลแอนซ์”
หรือระบบค้นหาข้อมูลสำหรับการใช้งานในองค์กร และ “กูเกิล แอพส์” ซึ่งเป็นเครื่องมือ เช่น
ระบบอีเมลสำหรับงานในองค์กร โดยมีหน่วยงานในกลุ่มเป็นผู้ดูแลรับผิดชอบงาน
ข้อตกลงดังกล่าวถือเป็นการเข้ามาทำตลาดโซลูชั่นสำหรับองค์กรอย่างเป็นทางการผ่านพันธมิตรท้องถิ่นเป็นครั้งแรกของกูเกิล
เนื่องจากผู้ใช้งานในองค์กรเริ่มมองหาเทคโนโลยีที่ผู้ใช้คุ้นเคยเข้ามาใช้งานด้านธุรกิจมากขึ้น

กลุ่มตระหนักเสมอว่าเทคโนโลยีเปลี่ยนแปลงอย่างรวดเร็ว
จึงมีการเตรียมตัวปรับการทำงานและโครงสร้างการบริหารจัดการในกลุ่มให้เหมาะสมและยืดหยุ่นได้
เพื่อประสิทธิภาพสูงสุดในการแข่งขันทางธุรกิจ

ฝ่ายโครงข่ายโทรคมนาคม

-   ลักษณะและการจัดหาผลิตภัณฑ์หรือบริการ

ฝ่ายดำเนินธุรกิจการจัดหาและบริการแบบครบวงจรสำหรับอุปกรณ์โทรคมนาคมขนาดใหญ่ ในลักษณะ
System integrator ได้แก่ (1) ระบบสื่อสัญญาณ (Transmission) ประกอบด้วย
อุปกรณ์สื่อสารความเร็วสูง SDH&DWDM อุปกรณ์ Microwave อุปกรณ์สายไฟเบอร์ออพติกส์ (2)
ระบบสื่อสารผ่านดาวเทียม ประกอบด้วย รถสื่อสารเคลื่อนที่ สถานีดาวเทียม (3) ระบบ Access
และ (4) งานก่อสร้างสถานีฐานของโทรศัพท์เคลื่อนที่

-   การตลาดและภาวะการแข่งขัน

ฝ่ายเน้นลูกค้าองค์กรขนาดใหญ่ทั้งภาครัฐและเอกชน เช่น บริษัท กสท โทรคมนาคม จำกัด
(มหาชน) บริษัท ทีโอที จำกัด (มหาชน) การไฟฟ้าส่วนภูมิภาค คณะกรรมการการอุดมศึกษา
กรมการทหารสื่อสาร กองทัพบก เป็นต้น นอกจากนี้
ฝ่ายยังมีบุคลากรที่มีความชำนาญในการบริหารโครงการและสนับสนุนทางเทคนิค
เพื่อให้ลูกค้ามั่นใจว่าจะได้รับมอบระบบที่มีประสิทธิภาพตามที่ต้องการ

งานโครงการส่วนใหญ่มาจากการประมูล ซึ่งมีการแข่งขันราคาค่อนข้างสูง
โดยเฉพาะภาครัฐที่ต้องใช้นโยบาย e-auction คู่แข่งทางธุรกิจส่วนหนึ่งเป็นบริษัทต่างชาติ
อย่างไรก็ตาม ฝ่าย มีปัจจัยสนับสนุนที่สำคัญในการแข่งขัน
โดยส่วนหนึ่งมาจากคุณภาพงานบริการและการนำเสนอสินค้าที่เหมาะสมกับสภาพธุรกิจ
และความต้องการของลูกค้า ที่ฝ่ายได้เน้นความสำคัญมาโดยตลอด

-   งานที่ยังไม่ได้ส่งมอบ

โครงการที่อยู่ระหว่างดำเนินการ ได้แก่
การติดตั้งโครงข่ายสายใยแก้วนำแสงภาคใต้และภาคตะวันออกเฉียงเหนือตอนล่าง
ภายใต้โครงการเครือข่ายการศึกษาแห่งชาติ พศ.2555-2556 ของคณะกรรมการการอุดมศึกษา

บริษัท ล็อกซเล่ย์ ไวร์เลส จำกัด

-   ลักษณะและการจัดหาผลิตภัณฑ์หรือบริการ

บริษัท ล็อกซเล่ย์ ไวร์เลส จำกัด เป็นบริษัทย่อยของ บริษัท ล็อกซเล่ย์ จำกัด (มหาชน)
ดำเนินธุรกิจโทรคมนาคม โดยแบ่งออกเป็น 4 ธุรกิจหลัก คือ

1. บริการสื่อสารโทรคมนาคม : เป็นตัวแทนจำหน่ายระบบสื่อสารระดับ Carrier ของ Huawei
และ Alcatel–Lucent ได้แก่ SDH DWDM NGN อุปกรณ์ Enterprise product ของ Aastra
ได้แก่ PABX รวมถึงให้บริการติดตั้งและการบำรุงรักษาหลังการขาย

2. บริการสื่อสารไร้สาย : เป็นตัวแทนจำหน่ายอุปกรณ์ Micro wave รุ่น Canopy ของบริษัท
Cambium Networks ให้บริการ Wireless transmission solution ต่างๆ เช่น Radio
frequency repeater , VSat เป็นต้น

3. บริการงานปรับปรุงเครือข่าย :
ให้บริการปรับปรุงคุณภาพเครือข่ายโทรศัพท์มือถือด้วยเทคนิคต่างๆ เช่น การแก้ไขจุดอับสัญญาณ
เพิ่มอุปกรณ์ทวนและขยายสัญญาณ เพิ่มจุดกระจายสัญญาณให้ครอบคลุมทั้งภายในและภายนอกอาคาร

4. ผู้ประกอบการโทรคมนาคมประเภท 3 :
เป็นผู้ให้บริการสื่อสารข้อมูลความเร็วสูงโดยใช้เทคโนโลยีการสื่อสารไร้สาย เช่น Internet
broadband, Voice over IP, Video surveillance (CCTV), Virtual private
network (VPN) โดยเน้นบริการแก่กลุ่มลูกค้าองค์กร ลูกค้าที่มีเครือข่าย

-   การตลาดและภาวะการแข่งขัน

ลักษณะธุรกิจที่ครอบคลุมลูกค้าหลากหลายทั้งงานโครงการของรัฐและบริษัทห้างร้านต่างๆ
ทำให้บริษัทให้ความสำคัญต่อการเลือกเสนอสินค้าและบริการให้สอดคล้องกับความต้องการของลูกค้าอย่างเหมาะสม
ทั้งยังสร้างความสัมพันธ์ที่ดีกับลูกค้าอย่างจริงใจทั้งก่อนและหลังการขาย
ช่องทางการจำหน่ายมีทั้งการจำหน่ายผ่านตัวแทน ผ่านผู้รับเหมางานโครงการต่างๆ
จำหน่ายตรงโดยพนักงานของบริษัท รวมถึงการเข้าประมูลงานเอง และ
ร่วมประมูลงานในลักษณะกิจการค้าร่วม

-   งานที่ยังไม่ได้ส่งมอบ

บริษัทอยู่ระหว่างดำเนินงานโครงการขนาดใหญ่ 2 โครงการหลัก ได้แก่
โครงการก่อสร้างโครงข่ายเคเบิ้ลใต้น้ำใยแก้ว ของ กสท. โทรคมนาคม
เพื่อรองรับการให้บริการระบบสื่อสารโทรคมนาคม จากภาคพื้นดินไปยังแท่นขุดเจาะน้ำมันในอ่าวไทย
ระยะทางรวม 1,340 กิโลเมตร จากศรีราชา-แท่นขุดเจาะ-สงขลา
และโครงการสร้างโครงข่ายโทรศัพท์เคลื่อนที่ยุคที่ 3 (3G) ของ บริษัท ทีโอที จำกัด (มหาชน)
คาดว่าทั้ง 2 โครงการจะแล้วเสร็จในไตรมาสแรก และไตรมาสที่ 4 ของปี 2556 ตามลำดับ

บริษัท ล็อกซบิท จำกัด (มหาชน)

-   ลักษณะและการจัดหาผลิตภัณฑ์หรือบริการ

บริษัทให้บริการด้านเทคโนโลยีสารสนเทศเป็นหลัก เน้นด้านธุรกรรมอัตโนมัติ ระบบตอบรับอัตโนมัติ
ระบบบันทึกเสียงและหน้าจอ ระบบจ่ายเงินโดยสื่ออิเล็กทรอนิกส์
ระบบหักบัญชีเช็คระหว่างธนาคารโดยการแลกเปลี่ยนภาพเช็คแทนตัวเช็ค
ระบบฝาก-ถอนเงินอัตโนมัติ อุปกรณ์คอมพิวเตอร์ขนาดใหญ่
และงานสารสนเทศข้อมูลด้านการบริหารจัดการความเสี่ยง
พร้อมรายงานสำหรับธนาคารและสถาบันการเงิน
เพื่อรองรับมาตรฐานรายงานทางการเงินระหว่างประเทศแบบใหม่
ซึ่งให้บริการทั้งทางด้านการจัดหา ติดตั้งรวมถึงการบำรุงรักษา นอกจากนี้
บริษัทยังให้บริการด้านการจัดการการพิมพ์สี่สีข้อมูลแปรเปลี่ยน
ด้วยเครื่องพิมพ์ระบบดิจิตอลความเร็วสูงพร้อมบรรจุซองและนำส่งไปรษณีย์

จากการศึกษาตลาดและความต้องการของลูกค้าอยู่เสมอ
จึงทำให้ต้องมีการปรับปรุงและนำเสนอรูปแบบการให้บริการแบบใหม่ที่ไม่เน้นการขายเพียงอย่างเดียว
แต่เป็นการให้บริการแบบครบวงจรเพื่อให้มีรายได้สม่ำเสมอ
เนื่องจากสินค้าที่จำหน่ายอยู่นั้นมีการเปลี่ยนแปลงค่อนข้างเร็ว ทั้งทางด้านเทคโนโลยี
ด้านสารสนเทศและอื่นๆ สินค้าที่นำเสนอต้องเป็นสินค้าที่ผ่านเกณฑ์มาตรฐาน
บุคคลากรของบริษัทจะต้องสามารถให้บริการในด้านเทคนิค
หรือปรับแก้โปรแกรมในบางผลิตภัณฑ์ที่ได้รับอนุญาตจากผู้ผลิตได้ ไม่ได้เป็นเพียงผู้แทนจำหน่ายเท่านั้น
ซึ่งถือเป็นการเพิ่มมูลค่าของการให้บริการแก่ลูกค้าด้วย

-   การตลาดและภาวะการแข่งขัน

กลุ่มลูกค้าเป้าหมายของบริษัท ได้แก่ กลุ่มธุรกิจธนาคาร สถาบันการเงิน
และกลุ่มธุรกิจโทรคมนาคมที่เป็นผู้ให้บริการและเจ้าของเครือข่าย ทั้งภาครัฐ ภาครัฐวิสาหกิจ
และภาคเอกชน สภาวะการแข่งขันในอุตสาหกรรมนี้จะรุนแรงมาก
เนื่องจากมีการเปลี่ยนแปลงในเรื่องของเทคโนโลยี
และความเปลี่ยนแปลงความต้องการในด้านการให้บริการลูกค้าค่อนข้างมาก
สินค้าจึงต้องได้รับการพัฒนาให้มีคุณสมบัติ และรูปแบบที่ทันสมัยตามความต้องการอยู่ตลอดเวลา

อย่างไรก็ตาม บริษัทยังมีความได้เปรียบเมื่อเทียบกับคู่แข่ง
เนื่องจากบุคลากรของบริษัทมีความเชี่ยวชาญในการให้บริการและดูแลรักษาและออกแบบระบบต่างๆ
ตอบสนองความต้องการของกลุ่มลูกค้าได้รวดเร็ว
และสามารถใช้ประโยชน์จากเทคโนโลยีได้อย่างเต็มที่ รวมทั้งการนำสินค้าและบริการที่มีคุณภาพและ
มีความเหมาะสมกับความต้องการขั้นพื้นฐานของลูกค้าเข้ามาจำหน่าย
มีการให้บริการเสริมหลังการขาย ทำให้บริษัทได้รับความไว้วางใจจากลูกค้าอย่างต่อเนื่อง

-   งานที่ยังไม่ได้ส่งมอบและโครงการในอนาคต

บริษัทมีโครงการติดตั้งระบบตอบรับอัตโนมัติระบบ IP ระบบบันทึกเสียงและหน้าจอ เครื่อง EDC
และระบบจัดการเครื่องฝากและถอนเงินอัตโนมัติให้กับธนาคารและสถาบันการเงินต่างๆ
การพิมพ์และจัดส่งใบแจ้งยอดบัญชีบัตรเครดิตสี่สีข้อมูลแปรเปลี่ยน สำหรับโครงการในอนาคต
บริษัทมีเป้าหมายที่จะให้บริการแบบกลุ่มในบางกลุ่มธุรกิจ โครงการ
การบริหารและจัดการความเสี่ยง
พร้อมมาตรฐานรายงานทางการเงินระหว่างประเทศสำหรับธนาคารและสถาบันการเงิน นอกจากนั้น
ยังมีโครงการพัฒนาระบบตอบรับอัตโนมัติแบบใหม่ที่ผู้ใช้สามารถติดต่อเข้าหาระบบได้หลากหลายช่องทางตามแต่ความต้องการหรืออุปกรณ์ที่ใช้
ทำให้ผู้ให้บริการสามารถลดค่าใช้จ่ายในการดูแลและบำรุงรักษา และโครงการ EDC
ทดแทนเครื่องเก่าพร้อมระบบจัดการที่เป็นไปตามมาตรฐานใหม่ของ ธนาคารแห่งประเทศไทย VISA
และ Master Card

บริษัท โปรเฟสชั่นนัล คอมพิวเตอร์ จำกัด

-   ลักษณะและการจัดหาผลิตภัณฑ์หรือบริการ

บริษัทเป็นบริษัทย่อยของบริษัท ล็อกซบิท จำกัด (มหาชน)
ดำเนินธุรกิจด้านการวางระบบสารสนเทศแบบครบวงจร ได้แก่ การจำหน่าย ให้เช่า
และบริการดูแลรักษาคอมพิวเตอร์ฮาร์ดแวร์ ซอฟท์แวร์ เครือข่ายและงานเตรียมสถานที่0 (Site
preparation)
รวมถึงการให้บริการปรึกษาด้านเทคโนโลยีสารสนเทศและการบริหารจัดการศูนย์คอมพิวเตอร์ด้วยบุคลากรมืออาชีพ

เพื่อสร้างความมั่นใจให้กับลูกค้า
นอกจากการเข้าเป็นสมาชิกก่อตั้งของกลุ่มอุตสาหกรรมซอฟต์แวร์ของสภาอุตสาหกรรมแห่งประเทศไทย
บริษัทยังพัฒนาตนเองให้อยู่ในระดับมาตรฐานจนได้รับการรับรองมาตรฐาน ISO 9001: 2008
จากสถาบัน MASCI, มาตรฐาน CMM level 2, ISO29110
จากสำนักงานส่งเสริมอุตสาหกรรมซอฟต์แวร์แห่งชาติ (องค์การมหาชน)
และมูลนิธิสถาบันเพื่อพัฒนานวัตกรรม รวมถึงได้รับรางวัลต่างๆ อาทิเช่น IBM BEACON Award
(2003) เป็นต้น ในปี 2548 บริษัทได้รับการรับรองจาก The Maturity Model for
Software (SW-CMM) Level 2 ซึ่งเป็นการปรับปรุงระบบการพัฒนา Software Development
ให้เข้าสู่ มาตรฐานโลก

นอกจากการพัฒนาสินค้าแล้ว บริษัทยังให้ความสำคัญในการพัฒนาบุคลากรเช่นกัน
โดยมีแผนพัฒนาทีมงาน Software Development ให้ได้รับการรับรอง CMMII และทีม IT
Outsourcing ให้ได้รับการรับรอง ITIL (Information Technology Infrastructure
Library) Certification
ซึ่งปัจจุบันบริษัทมีพนักงานที่ผ่านการทดสอบในหลายสาขารวมกันมากกว่า 100 ใบรับรอง

การตลาดและภาวะการแข่งขัน

แม้ว่าสถานการณ์การน้ำท่วมใหญ่ในปี 2554 รวมถึงปัจจัยอื่น
ก่อให้เกิดการชะลอตัวในการจัดซื้อในช่วงครึ่งปีแรกของปี 2555
รวมถึงมีการจัดสรรงบประมาณทางด้านโครงการไอทีในภาครัฐลดลง
บริษัทยังคงเน้นการนำเสนอทางเลือกและการบริการที่มีคุณภาพมาตรฐานในราคายุติธรรม
เพื่อให้ได้รับความพึงพอใจจากลูกค้า และสามารถแข่งขันกับผู้ค้ารายอื่นได้
โดยเน้นการควบคุมต้นทุนของสินค้า การจัดส่ง รวมถึงการบริหารการจัดการที่มีประสิทธิภาพ

สำหรับสินค้าที่จัดจำหน่ายนั้น บริษัทคัดสรรผลิตภัณฑ์จากผู้ผลิตชั้นนำที่ได้มาตรฐานคุณภาพ เช่น IBM,
HP, EMC, CISCO, Oracle, Google และ Microsoft โดยมีลูกค้ากลุ่มเป้าหมายหลัก ได้แก่
หน่วยงานราชการ รัฐวิสาหกิจ กลุ่มธุรกิจโทรคมนาคม และธนาคาร นอกจากนี้
บริษัทยังขยายตลาดด้านโรงงานอุตสาหกรรมและเอกชนเพิ่มขึ้น
โดยการจำหน่ายผ่านตัวแทนและพนักงานขายของบริษัท

-   งานที่ยังไม่ได้ส่งมอบและโครงการในอนาคต

บริษัทมีโครงการที่อยู่ระหว่างการดำเนินการส่งมอบหลายโครงการ ได้แก่ บริษัท
กรุงไทยคอมพิวเตอร์ เซอร์วิสเซส จำกัด โครงการกองทุนเงินให้กู้ยืมเพื่อการศึกษา
โครงการสำนักงานปลัดกระทรวงการคลัง โครงการกรมบัญชีกลาง และโครงการกรมสรรพากร
เป็นต้น

สำหรับโครงการในอนาคต บริษัทมีโครงการขยายระบบของกองทุนเงินให้กู้ยืมเพื่อการศึกษา
และโครงการ Application Transform to BPM เป็นต้น

บริษัท เน็ทวัน เน็ทเวิร์ค โซลูชั่น จำกัด

-   ลักษณะและการจัดหาผลิตภัณฑ์หรือบริการ

บริษัทให้บริการในลักษณะ Data Communication System Integrator
โดยจัดจำหน่ายและให้เช่าซื้ออุปกรณ์เครือข่าย Data Communication และระบบคอมพิวเตอร์
รวมถึงการออกแบบและติดตั้งโครงสร้างเครือข่าย Data Communication
และดูและระบบที่เป็นลักษณะของ Mission Critical โดยใช้เทคนิคการรวมข้อมูลเสียง
และวิดิทัศน์ เข้าด้วยกันผ่านเครือข่ายอินเตอร์เน็ท
บริษัทยังให้บริการครอบคลุมถึงการติดตั้งระบบรักษาความปลอดภัยบนเครือข่าย
และระบบคอมพิวเตอร์ ซึ่งเป็นที่ต้องการมากขึ้นในปัจจุบัน
โดยมีลูกค้าเป็นกลุ่มเอสเอ็มอีถึงธุรกิจขนาดใหญ่ที่มีการใช้งานอินเตอร์เน็ทและเชื่อมโยงข้อมูลระหว่างสาขาเข้าด้วยกัน

บริษัทเป็นผู้แทนจำหน่ายสินค้าที่มีคุณภาพจากบริษัทคู่ค้าที่มีชื่อเสียงระดับโลก ได้แก่ Cisco System,
F5 Network, Blue Coat และ Microsoft ซึ่งบริษัทได้ผ่านการรับรองจากบริษัท Cisco
System ในระดับ Gold Certified Partner โดยเป็นระดับสูงสุดที่ผู้ค้าเพียงน้อยรายได้รับ

-   การตลาดและภาวะการแข่งขัน

การพัฒนาด้านการสื่อสารอินเตอร์เน็ทอย่างต่อเนื่องในประเทศไทยได้เสริมให้บริษัทมีช่องทางในการจำหน่ายอุปกรณ์และบริการมาโดยตลอด
อีกทั้งบริษัทมีบริการหลากหลายที่สามารถตอบสนองความต้องการการใช้งานอินเตอร์เน็ทอย่างมีประสิทธิภาพและมีความปลอดภัยสูง
ลูกค้าสามารถใช้ประโยชน์จากอินเตอร์เน็ทได้สูงสุดในการดำเนินธุรกิจ
ทำให้บริษัทได้รับความไว้วางใจจากลูกค้าเสมอมา

-   โครงการในอนาคต

บริษัทมีการขยายงานสู่ตลาดในรูปแบบ Vertical Market เช่น
ตลาดในกลุ่มโรงงานอุตสาหกรรมขนาดกลางถึงขนาดใหญ่ ตลาดกลุ่มการศึกษา และโรงพยาบาล
เป็นต้น ทั้งยังมีนโยบายขยายงานด้าน Service Outsourcing ระบบเครือข่าย
และระบบรักษาความปลอดภัยบนระบบเครือข่ายข้อมูล การบริการด้านบริหารเครือข่าย Desktop
และระบบรักษาความปลอดภัย ซึ่งปัจจุบันเป็นที่ต้องการของตลาดอย่างมาก

นอกจากบริษัทมีเป้าหมายที่จะพัฒนาบริการให้ได้มาตรฐานสากล โดยได้รับการรับรองตามมาตรฐาน
ISO/IEC20000-1:2011 ในปีที่ผ่านมา
บริษัทยังจะพัฒนาเพิ่มเติมสู่มาตรฐานการรักษาความมั่นคงปลอดภัยของระบบสารสนเทศ ISO/IEC
27001 ภายในปี 2556 อีกทั้งส่งเสริมให้วิศวกรของบริษัทเข้าฝึกอบรมและสอบ International
Certification อย่างต่อเนื่องตามความมุ่งหมายเดิม อีกทั้งยังมี Network Lab
ภายในบริษัทเพื่อให้วิศวกรได้ทดสอบและศึกษาผลงานด้วยตัวเองตลอดเวลา

บริษัท ดิจิตอล สกรีน เพลย์ จำกัด

-   ลักษณะและการจัดหาผลิตภัณฑ์หรือบริการ

บริษัทเป็นบริษัทในเครือของบริษัท เน็ทวัน เน็ทเวิร์ค โซลูชั่น จำกัด
ดำเนินธุรกิจหลักด้านการให้บริการการเรียนการสอนผ่านอินเตอร์เน็ทแบบบริการจุดเดียวเบ็ดเสร็จ
บริษัทมีทีมงานที่เป็นผู้เชี่ยวชาญทั้งทางด้าน Digital Contents Production และทางด้าน
E-Learning Management and Service อย่างครบวงจร ลูกค้าเป็นหน่วยงานด้านการศึกษา
หรือหน่วยงานที่สนใจดำเนินการด้านการศึกษาผ่านเครือข่ายอินเตอร์เน็ต
บริษัทมีประสบการณ์การดำเนินงานในรูปแบบของศูนย์บริการการศึกษาผ่านระบบเทคโนโลยีสารสนเทศ
มหาวิทยาลัยราชภัฏพระนครแบบรัฐร่วมเอกชนมากว่า 10 ปี
เป็นผู้วางระบบศูนย์การเรียนรู้ผ่านสื่ออิเล็กทรอนิกส์ กระทรวงเทคโนโลยีสารสนเทศและการสื่อสาร
ศูนย์บูรณาการไอซีทีเพื่อการเรียนการสอน โรงเรียนเตรียมอุดมศึกษา และอีกหลายหน่วยงาน

จากประสบการณ์ยาวนานในธุรกิจสื่ออิเล็กทรอนิกส์เพื่อการศึกษา
ส่งผลให้บริษัทเป็นผู้เชี่ยวชาญด้านการผลิตและออกแบบ Digital Contents
เพื่อการศึกษาในทุกระดับการศึกษา ซึ่ง Digital Contents
จะเป็นปัจจัยสำคัญที่ช่วยให้ลูกค้าหรือหน่วยงานที่รับบริการจากบริษัทสามารถใช้ระบบไอซีที
เพื่อการศึกษาได้อย่างคุ้มค่า

-   การตลาดและภาวะการแข่งขัน

จุดเด่นของบริษัท คือ
การที่มีพนักงานที่มีความรู้ความเชี่ยวชาญในการให้บริการทั้งในด้านระบบการเรียนการสอนผ่านอินเตอร์เน็ท
และการให้บริการด้านเครือข่ายที่สอดคล้องผสมผสานกันได้เป็นอย่างดี
ซึ่งทำให้สามารถขยายงานออกไปได้อย่างเต็มประสิทธิภาพ
บริษัทสามารถดำเนินธุรกิจอยู่ได้แม้ว่ามีการแข่งขันในตลาดสูงมาก

-   งานที่ยังไม่ได้ส่งมอบและโครงการในอนาคต

บริษัทมีโครงการที่ดำเนินการอย่างต่อเนื่องเป็นระยะเวลา 10 ปี ให้กับมหาวิทยาลัยราชภัฏพระนคร
โดยเริ่มสัญญาตั้งแต่ปี พ.ศ. 2549
โครงการบริหารจัดการศูนย์บูรณาการไอซีทีเพื่อการเรียนการสอน โรงเรียนเตรียมอุดมศึกษา
เป็นระยะเวลา 3 ปี บริหารจัดการศูนย์ e-Learning กระทรวง ICT ระยะเวลา 1 ปี
และยังมีโครงการพัฒนาสื่อให้ความรู้ในรูปแบบเกมส์ออนไลน์ผ่านเครือข่ายสังคม
ธนาคารแห่งประเทศไทย ซึ่งอยู่ในระหว่างการพัฒนา

ในอนาคต บริษัทมีนโยบายพัฒนาระบบเพื่อให้บริการแก่มหาวิทยาลัย และบริษัทต่างๆ
ที่ต้องการสนับสนุนการเรียนรู้ผ่านระบบอินเตอร์เน็ทตามนโยบายของรัฐบาลให้มากขึ้น
โดยจะเป็นผู้นำเข้าระบบ Smart Classroom และขยายงานสู่การพัฒนา Digital Contents
ในรูปแบบของ Edutainment ผ่านอุปกรณ์ต่างๆ เช่น Tablet PC, Smart TV, Interactive
TV และ Smart Phone อีกด้วย

บริษัท โมบาย อินโนเวชั่น จำกัด

-   ลักษณะและการจัดหาผลิตภัณฑ์หรือบริการ

บริษัท โมบาย อินโนเวชั่น จำกัด เป็นบริษัทร่วมทุนระหว่างบริษัท ล็อกซเล่ย์ จำกัด (มหาชน)
และบริษัท เอ็นทีที โดโคโมะ อิงค์ ซึ่งเป็นบริษัทที่ให้บริการโทรศัพท์เคลื่อนที่
และบริการไร้สายที่ใหญ่ที่สุดในประเทศญี่ปุ่น บริษัท โมบาย อินโนเวชั่น จำกัด
ดำเนินธุรกิจให้บริการระบบบริหารและจัดการพิกัดตำแหน่งยานพาหนะ (Fleet Management
System) แบบ Real Time ในรูปแบบ Application Service Provider (ASP)
รายแรกของประเทศไทย ภายใต้ชื่อ Fleet Expert
ที่เป็นการทำงานร่วมกันของเทคโนโลยีสื่อสารอันทันสมัยของระบบเครือข่ายโทรศัพท์เคลื่อนที่ GSM
เทคโนโลยี ระบบรับ-ส่งสัญญาณดาวเทียม GPS และเทคโนโลยีระบบแผนที่ดิจิตอล
เพื่อใช้ในการค้นหา และติดตามตำแหน่งของยานพาหนะ ที่อยู่ในระหว่างการปฏิบัติงาน ณ
เวลาปัจจุบันได้ในทันที ทำให้ผู้ใช้งานสามารถรับรู้ตำแหน่งที่แน่นอนของยานพาหนะ
ด้วยค่าพิกัดแสดงตำแหน่งบน

แผนที่ ที่มีความถูกต้องและแม่นยำสูง ทั้งยังสามารถควบคุม ตรวจสอบความเคลื่อนไหว
และทราบสถานะการ

ขับขี่ยานพาหนะ และพฤติกรรมการขับขี่ของพนักงานขับขี่ยานพาหนะ
รวมถึงรายละเอียดของข้อมูลรายงาน เป็นรายเที่ยว รายวัน หรือรายเดือน
เพื่อใช้ในการบริหารยานพาหนะ และพนักงานขับขี่ให้มีประสิทธิภาพสูงสุด เช่น
รายงานการขับขี่ปลอดภัย และการขับขี่อย่างประหยัด หรือรายงานการจัดส่งสินค้า และบริการ
เป็นต้น ตลอดจนการติดต่อสื่อสารกับผู้ขับขี่ยานพาหนะ โดยผ่านระบบสื่อสารบนหน้าจอคอมพิวเตอร์
จากศูนย์ควบคุมการปฏิบัติงานหรือสำนักงานได้ในทันที

-   การตลาดและภาวะการแข่งขัน

บริษัทมีการพัฒนาสินค้าอย่างต่อเนื่อง ให้ความสำคัญในการดูแลลูกค้า
ทั้งด้านฝึกอบรมและการให้คำแนะนำทางด้านเทคโนโลยี ด้วยราคาที่สมเหตุสมผล
กลุ่มลูกค้าเป้าหมาย ได้แก่ องค์กรที่ต้องบริหารจัดการพาหนะ และเน้นการขับขี่ปลอดภัย
และประหยัดพลังงาน ซึ่งมีช่องทางการจำหน่ายทั้งการขายตรง และขายผ่านตัวแทน
สำหรับสภาวะการแข่งขันนั้นมีแนวโน้มในการใช้กลยุทธ์ทั้งด้านราคา และการให้บริการที่หลากหลาย
แม้ธุรกิจนี้จะมีการแข่งขันค่อนข้างสูง คู่แข่งส่วนใหญ่จะใช้กลยุทธ์ทางด้านราคา แต่จุดเด่นของบริษัท
คือ การที่มีพนักงานที่มีความรู้ ความเชี่ยวชาญในการให้คำปรึกษาการใช้งาน
และการให้บริการหลังการขายได้เป็นอย่างดี
รวมถึงคุณภาพของสินค้าที่ตอบโจทย์ความต้องการของลูกค้าได้
ทำให้ลูกค้ามีความมั่นใจในการให้บริการของบริษัท นอกจากนี้
บริษัทยังมีการพัฒนาคุณภาพการให้บริการอย่างต่อเนื่องทั้งในด้านของโปรแกรมการใช้งาน
และบริการเสริมต่างๆ ทำให้บริษัทสามารถขยายฐานลูกค้าได้อย่างต่อเนื่อง

-   โครงการในอนาคต

นอกจากบริษัทมุ่งให้บริการระบบบริหารและตรวจสอบพิกัดตำแหน่งยานพาหนะ บริษัทยังให้ความ
สำคัญในการเลือกผลิตภัณฑ์และบริการใหม่ เพื่อนำเสนอให้บริการกับธุรกิจโลจิสติกส์ทุกประเภท
และเพื่อขยายธุรกิจไปยังประเทศเพื่อนบ้านในแถบเอเชียตะวันออกเฉียงใต้
ที่มีสัญญาณโทรศัพท์จีเอสเอ็ม (GSM) ครอบคลุมถึง โดยภายในปี 2013
บริษัทจะเปิดสาขาย่อยเพื่อจำหน่ายสินค้าและบริการ ณ กรุงฮานอย
ประเทศเวียดนามเป็นประเทศแรก และจะขยายการขายสินค้า และบริการไปยังประเทศอินโดนีเซีย
และสาธารณะรัฐประชาธิปไตยประชาชนลาว นอกจากนี้
บริษัทยังมีการลงทุนเพิ่มเติมในด้านอุปกรณ์และเทคโนโลยีต่างๆ ที่ทันสมัยอย่างต่อเนื่อง
เพื่อการดำเนินการให้บริการที่มีประสิทธิภาพและสามารถตอบสนองความต้องการของลูกค้าได้

แผนกเลิร์นนิ่ง มีเดีย

-   ลักษณะและการจัดหาผลิตภัณฑ์หรือบริการ

แผนกดำเนินธุรกิจด้านการพัฒนาหลักสูตร และฝึกอบรมด้านเทคโนโลยีสารสนเทศและการสื่อสาร
(ICT) โดยหลักสูตรที่เปิดสอน
ได้รับการออกแบบและพัฒนาให้เหมาะสมกับกลุ่มของผู้เรียนแต่ละกลุ่มโดยเฉพาะ
เน้นการนำไปใช้งานได้จริง รวมทั้งการจัดงานสัมมนา ให้กับหน่วยงานทั้งภาครัฐและเอกชน
มีลูกค้าครอบคลุมทุกระดับ ตั้งแต่เด็ก เยาวชน นักศึกษา ข้าราชการ พนักงานภาครัฐและเอกชน
และผู้เกษียณอายุ นอกจากนี้ แผนกได้จัดอบรมหลักสูตร Train-the-Trainer
ด้านการใช้เทคโนโลยีสารสนเทศและการสื่อสารให้กับบุคคลากรในหน่วยงานภาครัฐและเอกชน
รวมถึงการเปิดบริการเช่าห้องฝึกอบรมคอมพิวเตอร์ ให้กับบริษัทในกลุ่ม และหน่วยงานอื่นๆ ที่สนใจ

แผนกเป็นผู้ดูแลและบริหารงาน “ชมรมคอมพิวเตอร์และอินเทอร์เน็ตเพื่อผู้สูงวัย” (OPPY CLUB)
ซึ่งเปิดให้บริการฝึกสอนการใช้ ICT ให้กับสมาชิกของชมรม ตั้งแต่ปี 2543 จนถึงปัจจุบัน
มีสมาชิกเข้าชมรมมากกว่า 4,000 คน นอกจากนี้
ยังมีกิจกรรมที่เน้นสร้างความสนุกสนานเพลิดเพลิน อาทิเช่น การท่องเที่ยว งานประดิษฐ์ งานศิลปะ
เป็นต้น

-   การตลาดและภาวะการแข่งขัน

หลักสูตรฝึกอบรม ICT ทั่วไป สภาพการแข่งขันในตลาดค่อนข้างสูง
ผู้ให้บริการต้องแข่งขันกันทั้งในด้านคุณภาพและราคา ส่วนหลักสูตรอบรม ICT
สำหรับผู้สูงวัยและผู้บริหารระดับสูง
การแข่งขันด้านการฝึกอบรมการใช้เทคโนโลยีสารสนเทศและการสื่อสารสำหรับผู้สูงวัยในตลาดยังค่อนข้างต่ำ
แผนกจึงเน้นตลาดกลุ่มนี้เป็นหลัก อย่างไรก็ตาม คู่แข่งทางการตลาดที่สำคัญที่จะมองข้ามไม่ได้ คือ
กิจกรรมทางสังคมและกิจกรรมส่งเสริมสุขภาพที่ผู้สูงวัยให้ความสนใจ

สำหรับช่องทางการนำเสนอบริการของแผนกนั้น แผนกดำเนินการประชาสัมพันธ์ผ่านสื่อต่างๆ เช่น
หนังสือพิมพ์ นิตยสาร วิทยุ โทรทัศน์ อีกทั้งแจ้งไปยังลูกค้าเก่าเมื่อมีหลักสูตรใหม่เพิ่มขึ้น
ซึ่งลูกค้ากลุ่มนี้ยังสามารถชักจูงและแนะนำลูกค้าใหม่ได้ด้วย นอกจากนี้
แผนกมีแผนการประชาสัมพันธ์หลักสูตรฝึกอบรมและกิจกรรมต่างๆ ผ่านทางพันธมิตรธุรกิจ อาทิเช่น
โรงพยาบาล กองทุนบำเหน็จบำนาญข้าราชการ (กบข.) เป็นต้น

-   โครงการในอนาคต

แผนกมีโครงการขยายฐานลูกค้ากลุ่มผู้สูงวัย โดยจับมือกับหน่วยงานทั้งภาครัฐและเอกชน เช่น
โครงการให้บริการอบรมการใช้ไอซีทีให้กับประชาชนผู้ด้อยโอกาส ผู้สูงอายุ และผู้พิการ
การจัดฝึกอบรมวิทยากรด้านการใช้เทคโนโลยีสารสนเทศและการสื่อสาร (Train-the-trainer)
ซึ่งเป็นโครงการของกระทรวงเทคโนโลยีสารสนเทศและการสื่อสาร
และสนับสนุนงานด้านการฝึกอบรมไอซีทีให้กับโครงการต่างๆ ของกลุ่ม ICT
รวมถึงการวิจัยและพัฒนาหลักสูตรอบรมการใช้ระบบ Google Enterprise
เพื่อรองรับความต้องการของหน่วยงานภาครัฐและภาคเอกชนต่อไป

  -----------------------------------------------------------------------
  กลุ่มธุรกิจเทคโนโลยี

  -----------------------------------------------------------------------

ภาพรวม

กลุ่มดำเนินธุรกิจให้บริการและจัดหาสินค้าเทคโนโลยี ได้แก่ เป็นผู้ขายต่อบริการโทรศัพท์เคลื่อนที่
3G หรือเรียกว่า MVNO เป็นผู้ให้บริการ จำหน่าย และติดตั้งสินค้าเทคโนโลยี เช่น
ระบบการพิมพ์ความเร็วสูงสำหรับธุรกิจการพิมพ์ ระบบตู้สาขาโทรศัพท์ ระบบอาณัติสัญญาณรถไฟ
ระบบต่างๆ บนทางด่วน รวมถึงระบบความปลอดภัยของข้อมูลที่มีความซับซ้อน นอกจากนี้
ยังเป็นผู้ให้บริการด้านงานอสังหาริมทรัพย์และบริการ

ในปี 2555 การดำเนินงานในกลุ่ม
ส่วนใหญ่เป็นการให้บริการแก่ลูกค้าหลักของแต่ละหน่วยงานของกลุ่ม
ซึ่งส่วนใหญ่เป็นงานที่ต้องใช้เทคโนโลยีเฉพาะด้าน ที่แต่ละหน่วยงานในกลุ่มเป็นผู้เชี่ยวชาญอยู่แล้ว
นอกจากนี้ กลุ่มยังได้ศึกษาโอกาสการขยายธุรกิจไปสู่ธุรกิจใหม่ที่ต่อเนื่องกัน
เพื่อเตรียมพร้อมการขยายธุรกิจในการเข้าสู่ประชาคมเศรษฐกิจอาเซียนด้วย

ฝ่ายคอนซูเมอร์อิเล็กทรอนิกส์

-   ลักษณะและการจัดหาผลิตภัณฑ์หรือบริการ

ฝ่ายได้รับการแต่งตั้งจาก Sony Ericsson, Motorola และ HTC ให้เป็นผู้ดำเนินการ
ศูนย์บริการซ่อมบำรุงหลังการขายของเครื่องโทรศัพท์เคลื่อนที่ และ Tablet นอกจากนี้
ฝ่ายได้รับการคัดเลือกจาก บริษัท ทีโอที จำกัด (มหาชน) ให้เป็นผู้ขายต่อบริการโทรศัพท์เคลื่อนที่
3G หรือเรียกว่า MVNO (Mobile Virtual Network Operator)
ซึ่งบริษัทได้รับใบอนุญาตจากคณะกรรมการกิจการกระจายเสียง กิจการโทรทัศน์
และกิจการโทรคมนาคมแห่งชาติ (กสทช.) ให้เป็นผู้ประกอบกิจการโทรคมนาคมแบบที่หนึ่ง
จึงสามารถดำเนินการขายต่อบริการโทรศัพท์เคลื่อนที่ 3G ภายใต้แบรนด์ i-KooL Real 3G
มากว่า 3 ปีแล้ว ซึ่งเป็นการให้บริการทางด้านข้อมูล (Data), เสียง (Voice), SMS และ
Video Call ทำให้ฝ่ายมีรายได้ในส่วนของ Airtime อย่างต่อเนื่อง

-   การตลาดและภาวะการแข่งขัน

ปัจจุบันธุรกิจโทรคมนาคมและไอทีอยู่ในช่วงการเติบโตของเทคโนโลยี
ที่เน้นเรื่องความรวดเร็วของการรับส่งข้อมูล
และคุณสมบัติการใช้งานที่รองรับการทำงานยุคใหม่และด้านความบันเทิงด้านต่างๆ มากขึ้น เช่น
การใช้ Application ต่างๆ ช่วยในการทำงานให้มีประสิทธิภาพ ดูหนังฟังเพลง เกมส์
Facebook เป็นต้น ดังนั้น การใช้ระบบ 3G ที่มีความสามารถรับ-ส่งข้อมูลด้วยความเร็วสูง
จะทำให้ฝ่ายในฐานะ MVNO มีรายได้จาก Airtime การใช้งานของลูกค้ามากขึ้นเช่นกัน
ซึ่งฝ่ายวางแผนการจัดจำหน่ายโดยเน้นการให้บริการด้านข้อมูลมากเป็นพิเศษ
และเน้นกลุ่มลูกค้าองค์กรและลูกค้าที่ใช้งานข้อมูลเป็นหลัก นอกจากนี้
ฝ่ายยังจัดกิจกรรมทางการตลาดเพื่อเพิ่มฐานลูกค้า
โดยจากการทำตลาดมาถือว่าประสบความสำเร็จเป็นอย่างดีมีผู้ใช้บริการมาอย่างต่อเนื่อง
และเป็นอันดับสองในกลุ่ม MVNO ทั้งหมดของ 3G ทีโอที

-   โครงการในอนาคต

ฝ่ายวางแผนการจัดจำหน่ายซิมการ์ด 3G และอุปกรณ์เชื่อมต่อที่สามารถเข้าถึงการใช้งานในชีวิต
ประจำวันมากขึ้น โดยนำเสนอรูปแบบและแอพพลิเคชั่นที่หลากหลาย
เพื่อให้เหมาะสมกับแต่ละกลุ่มผู้ใช้งาน และมีโครงการจะร่วมทุนกับพันธมิตรในต่างประเทศ
เพื่อขยายฐานลูกค้าไปยังกลุ่มนักท่องเที่ยวที่เดินทางเข้ามาในประเทศไทย มีการจัด Package
ที่สามารถปรับให้เหมาะสมกับกลุ่มเป้าหมาย เพื่อให้ลูกค้าได้ใช้ประโยชน์ได้มากที่สุด นอกจากนี้
ฝ่ายจะมุ่งเน้นลูกค้ากลุ่มนักท่องเที่ยว โดยจะมีการตั้งบูทจำหน่ายในบริเวณสนามบิน
และเนื่องจากเครือข่าย 3G ทีโอที มีการขยายไปยังต่างจังหวัดมากขึ้น และ Roaming กับทาง
AIS ฝ่ายจึงจะ ขยายช่องทางการจัดจำหน่ายครอบคลุมไปในพื้นที่ต่างจังหวัดด้วย
พร้อมกับการให้บริการหลังการขายที่มีประสิทธิภาพ
เพื่อเพิ่มและรักษาฐานลูกค้าให้อยู่กับบริษัทในระยะยาวต่อไป

ฝ่ายการพิมพ์และเทคโนโลยี

-   ลักษณะและการจัดหาผลิตภัณฑ์หรือบริการ

ฝ่ายเป็นผู้นำเข้าเครื่องพิมพ์ และให้บริการครบวงจรตั้งแต่ให้คำปรึกษา ออกแบบ จัดหา
และติดตั้งระบบการพิมพ์ ทั้งนี้รวมถึงการพิมพ์ระบบ security ต่างๆ
เครื่องพิมพ์ที่ฝ่ายนำเข้านั้นเป็นเครื่องพิมพ์ความเร็วสูงข้อมูลแปรเปลี่ยนได้ (Variable Digital
Inkjet) เครื่องพิมพ์ดิจิตอลสีคุณภาพสูง เครื่องพิมพ์ระบบออฟเซตจากประเทศญี่ปุ่นของ
Miyakoshi และนำเข้าเครื่องพิมพ์ดิจิตอลขนาดเล็กระบบ Ink-jet ยี่ห้อต่างๆ
นอกเหนือจากเครื่องพิมพ์ และระบบพิมพ์ดังกล่าว ฝ่ายยังเป็นตัวแทนจำหน่ายหมึกพิมพ์
อะไหล่และอุปกรณ์การพิมพ์ และให้บริการหลังการขาย

-   การตลาดและภาวะการแข่งขัน

เครื่องพิมพ์ดิจิตัลสีคุณภาพสูงที่มีสีพิเศษได้รับความต้องการในตลาดการพิมพ์ปัจจุบันเพิ่มมากขึ้น
ซึ่งผลิตภัณฑ์ของฝ่ายสามารถตอบรับความต้องการของตลาดการพิมพ์ในปัจจุบันนี้ได้ดี
ผลิตภัณฑ์ดังกล่าวนั้นสามารถตอบสนองความต้องการของลูกค้า
ในเรื่องของการลดต้นทุนการในผลิตโดยสามารถพิมพ์กระดาษได้ใหญ่ถึง 14x26 นิ้ว
ซึ่งเป็นขนาดที่ใหญ่ที่สุดในการพิมพ์ระบบดิจิตอล ในปัจจุบัน
คุณภาพของงานพิมพ์ที่เน้นคุณภาพของงานสีที่ไม่ผิดเพี้ยนตั้งแต่แผ่นแรกถึงแผ่นสุดท้าย
ความเร็วในการพิมพ์สูงสุด 131 แผ่นต่อนาที ความแข็งแรงคงทน สามารถพิมพ์ได้ 7 วัน 24
ชั่วโมงโดยไม่ต้องหยุดพักและความสามารถในการพิมพ์สีพิเศษ เช่น สีทอง, สีเงินประกายมุก, สี
Red UV Fluorescent, ทำตัวนูน (Dimensional), การเคลือบเงา และเคลือบด้าน
โดยผ่านขั้นตอนในการผลิตเพียงขั้นตอนเดียว คุณสมบัติทั้งหมดที่กล่าวมานั้น
ล้วนมุ่งเน้นเพื่อเพิ่มศักภาพในการแข่งขันให้แก่ผู้ประกอบการโรงพิมพ์ในปัจจุบัน

-   โครงการในอนาคต

ฝ่ายอยู่ระหว่างขยายตลาดเครื่องพิมพ์ดิจิตอลสีคุณภาพสูงพร้อมสีพิเศษ ทั้งในส่วนของภาคเอกชน
และภาคสถาบันการศึกษาให้มากขึ้น

ฝ่ายธุรกิจโทรคมนาคม

-   ลักษณะและการจัดหาผลิตภัณฑ์หรือบริการ

ฝ่ายเป็นผู้จัดจำหน่ายสินค้าและให้บริการครบวงจรในการออกแบบ จัดหา
และติดตั้งระบบสื่อสารในองค์กรของภาครัฐและเอกชน ทั้งระบบที่เป็นโครงข่ายเสียง,
โครงข่ายข้อมูล
โดยระบบโครงข่ายเสียงประกอบไปด้วยระบบตู้สาขาโทรศัพท์อัตโนมัติทั้งแบบดั้งเดิมและแบบ IP
ระบบการสื่อสารผ่านอินเตอร์เน็ทโปรโตคอล ( Voice Over IP ) ระบบ Contract Center,
Unified Communications และอุปกรณ์เสริมต่างๆ ที่เกี่ยวข้อง สำหรับโครงข่ายข้อมูล (Data
Network) ได้แก่ Router, Switch, ระบบรักษาความปลอดภัยข้อมูล (Data Security),
ระบบโครงข่ายข้อมูลไร้สาย (Wireless Access Point), Video Conference
ปัจจุบันฝ่ายเป็นผู้แทนจำหน่ายสินค้า และบริการจากบริษัทชั้นนำของโลก เช่น Avaya, Aruba,
Alcatel, NEC, LG-Ericsson, Fortinet, Extreme, Allied Telesis, Juniper,
Audio Code, Hua Wei, Dell, HP เป็นต้น

สำหรับลักษณะการจัดหาผลิตภัณฑ์เพื่อให้บริการนั้น ส่วนใหญ่เป็นการนำเข้าจากต่างประเทศ
ภายใต้สัญญาการเป็นตัวแทนจำหน่าย
จะมีเพียงอุปกรณ์เฉพาะบางส่วนเท่านั้นที่นำเข้าหรือสั่งซื้อจากตัวแทนจำหน่ายสินค้านั้นๆ
เพื่อการเข้าร่วมประมูลหรือซื้อขายเป็นครั้งๆ ในลักษณะที่เป็นการขายโครงการแบบเบ็ดเสร็จ
(Turn-Key Project ) เท่านั้น

-   การตลาดและภาวะการแข่งขัน

ปัจจุบันความต้องการในองค์กรของภาครัฐและเอกชนที่จะนำเทคโนโลยีต่างๆ
มาใช้เพื่อเสริมสร้างศักยภาพและคงความได้เปรียบในตลาดมีอย่างสม่ำเสมอ
ส่งผลให้ฝ่ายสามารถรักษาการรับรู้รายได้ค่อนข้างคงที่
แม้ในปัจจุบันตลาดจะมีการแข่งขันสูงทั้งด้านราคาและการให้บริการจากบริษัทต่างๆ
ทั้งในและต่างประเทศ ฝ่ายยังคงได้ประโยชน์จากการที่อยู่ในธุรกิจนี้มาเป็นเวลานานกว่า 25 ปี
มีฐานลูกค้าองค์กรขนาดใหญ่จำนวนมากซึ่งยังคงให้ความไว้วางใจ
และเชื่อถือในการให้บริการที่ดีและมีคุณภาพของฝ่ายอย่างต่อเนื่อง
ส่งผลให้ฝ่ายมีผลประกอบการที่ดีตลอดมา

นอกจากนี้ ฝ่ายมีการพัฒนาด้านบุคลากรอย่างสม่ำเสมอ
โดยให้พนักงานทุกระดับมีโอกาสได้ศึกษาฝึกอบรมในด้านต่างๆ
ที่เกี่ยวข้องกับธุรกิจของกลุ่มอย่างต่อเนื่อง ทั้งจากสถาบันในประเทศและต่างประเทศ
เพื่อให้พนักงานได้เพิ่มพูนความรู้ความสามารถและทักษะพร้อมปฎิบัติงานได้อย่างมีประสิทธิภาพ

-   งานที่ยังไม่ได้ส่งมอบและโครงการในอนาคต

ฝ่ายมีโครงการที่สำคัญซึ่งอยู่ในระหว่างดำเนินการ ได้แก่ โครงการระบบคอลเซ็นเตอร์แบบ IP (IPCC) บริษัท กสท. โทรคมนาคม จำกัด (มหาชน) โครงการจัดซื้อระบบ Call Center ของกรมการปกครอง กระทรวงมหาดไทย โครงการขยายระบบ Call Center กรมป้องกันและบรรเทาสาธารณภัย กระทรวงมหาดไทย โครงการจัดหาระบบโทรศัพท์ภายในอาคารบริษัท โพสท์พับลิสชิ่ง จำกัด โครงการปรับปรุงระบบข่ายสาย โทรศัพท์มหาวิทยาลัยสุโขทัยธรรมาธิราช โครงการขยายและปรับปรุงระบบโทรศัพท์ของบริษัท การบินไทย จำกัด (มหาชน) สำหรับโครงการที่ฝ่ายอยู่ในระหว่างติดตามเพื่อนำเสนอและเข้าร่วมประมูลเช่น โครงการจัดซื้อระบบรักษาความปลอดภัยข้อมูล การไฟฟ้านครหลวง โครงการขยายระบบ Call Center กรมการปกครอง กระทรวงมหาดไทย โครงการขยายและพัฒนาระบบ IPCC บริษัท กสท. โทรคมนาคม จำกัด (มหาชน) และโครงการปรับปรุงระบบโทรศัพท์โรงแรมชั้นนำต่าง ๆ อาทิเช่น โรงแรมโฟร์วิง โรงแรมฮิลตันสีลม เป็นต้น

ในอนาคต ฝ่ายมีโครงการที่จะเข้าร่วมประมูลงานต่างๆ ของหน่วยงานราชการ รัฐวิสาหกิจและภาค
เอกชน ในโครงการจัดซื้อจัดจ้างเกี่ยวกับระบบบริการลูกค้าสัมพันธ์แบบหลายช่องทาง
(Multi-Channel Contact Center), เครือข่ายระบบเน็ทเวิร์ค และ เน็ทเวิร์คแบบไร้สาย
(Data Network and Wireless Networks),
โครงการให้บริการและติดตั้งระบบโครงข่ายเสียงและข้อมูล
ตลอดจนโครงการติดตั้งระบบสื่อสารแบบหลายทาง (Unified Communications) เป็นต้น

ฝ่ายระบบขนส่ง

-   ลักษณะและการจัดหาผลิตภัณฑ์หรือบริการ

ฝ่ายระบบขนส่ง ดำเนินธุรกิจในการนำเสนอระบบต่อลูกค้าในลักษณะครบถ้วนทุกอย่าง
ตั้งแต่การออกแบบผลิต (ในประเทศ และต่างประเทศ) ประกอบ ติดตั้ง ทดสอบ
เอกสารประกอบการใช้งานและซ่อมบำรุง การฝึกอบรม และการซ่อมบำรุง
เพื่อให้ลูกค้าได้รับงานระบบที่ดี เต็มประสิทธิภาพในการใช้งาน สำหรับระบบอาณัติสัญญาณรถไฟ
ระบบควบคุมการเดินรถไฟฟ้า ระบบโทรคมนาคมสำหรับการเดินรถ ระบบจราจรอัจฉริยะ
ระบบเก็บเงินทางด่วน ทั้งแบบเงินสดและแบบอิเล็กทรอนิคส์
ระบบควบคุมความปลอดภัยในการจราจร ระบบความปลอดภัยภายในอาคาร

โดยที่ฝ่ายระบบขนส่งให้ความสำคัญกับการใช้ผลิตภัณฑ์ที่ไม่มีผลกระทบกับสิ่งแวดล้อมและมีการควบคุมคุณภาพในทุกขั้นตอนของการทำงานตามมาตรฐานสากล
ISO 9001

-   การตลาดและภาวะการแข่งขัน

นโยบายของรัฐบาลที่ให้ความสำคัญกับงานก่อสร้างระบบสาธารณูปโภค
โดยเฉพาะการขนส่งทางถนนและระบบราง สร้างโอกาสธุรกิจให้กับฝ่าย
โดยการเข้าร่วมประมูลงานระบบดังกล่าวจากหน่วยงานที่รับผิดชอบ ได้แก่
การรถไฟแห่งประเทศไทย การรถไฟฟ้าขนส่งมวลชนแห่งประเทศไทย
การทางพิเศษแห่งประเทศไทย บริษัททางด่วนกรุงเทพจำกัด(มหาชน)
บริษัททางยกระดับดอนเมืองจำกัด กรมทางหลวง การประปานครหลวง
โดยเป็นคู่ค้ากับบริษัทต่างชาติที่มีชื่อเสียงและมีเทคโนโลยีที่มีคุณภาพในราคาที่เหมาะสม เช่น
ประเทศทางยุโรป ประเทศญี่ปุ่น ประเทศเกาหลี เป็นต้น
เนื่องจากผลิตภัณฑ์ที่ฝ่ายนำเสนอเป็นผลิตภัณฑ์ที่ต้องใช้ผู้ชำนาญการเฉพาะการแข่งขันจึงไม่รุนแรงมากนัก

-   โครงการในอนาคต

ศึกษาและติดตามความคืบหน้าแผนงานและนโยบายในการพัฒนาระบบขนส่งของรัฐบาล
รวมทั้งพิจารณาวางแผนการดำเนินธุรกิจให้สอดคล้องกับแผนและนโยบายของรัฐบาล
ซึ่งอาจจะรวมถึงการลงทุนในโครงการต่างๆ ที่รัฐบาลมีนโยบายให้เอกชนเข้าร่วมลงทุน

ฝ่ายธุรกิจสารสนเทศ

-   ลักษณะการจัดหาผลิตภัณฑ์หรือบริการ

ฝ่ายฯ เป็นผู้ให้บริการด้านการออกแบบและวางระบบโครงข่ายเทคโนโลยีสารสนเทศ
และการสื่อสารแบบครบวงจรด้วยบุคลากรที่มีประสบการณ์และผู้เชี่ยวชาญทางเทคนิค
ช่วยวางแผนการจัดการและการบริหารงานตามความต้องการลูกค้าให้เข้าถึงข้อมูลได้อย่างทั่วถึงและมีประสิทธิภาพมากที่สุด
พร้อมวางแผนและป้องกันความเสี่ยงต่างๆ
ที่อาจเกิดขึ้นกับองค์กรในการลงทุนทรัพย์สินของฮาร์ดแวร์และซอฟท์แวร์ จากผลงาน ที่ผ่านมา ฝ่ายฯ
ได้พัฒนา ระบบ Data Communication Network ระบบ Software Application
ระบบความปลอดภัยด้านไอที พร้อมทั้งพัฒนาและปรับปรุงศูนย์ข้อมูล ให้กับหน่วยงานทั้งภาครัฐ
รัฐวิสาหกิจ ธนาคารและเอกชนรายใหญ่

และอีกหนึ่งผลิตภัณฑ์หลัก คือ ระบบ LBIS (Location Based Information System)
ซึ่งเป็นการต่อยอดการนำเทคโนโลยีสารสนเทศในองค์กรมาใช้
เพื่อช่วยให้สามารถสนับสนุนการวางแผนกลยุทธ์และการตัดสินใจของผู้บริหารระดับสูงได้อย่างมีประสิทธิภาพสูงสุดโดยสามารถวิเคราะห์ข้อมูล
นำเสนอภาพรวมของข้อมูลและ ดูรายละเอียดของแต่ละจุดข้อมูลได้อย่างถูกต้องและแม่นยำ
โดยกลุ่มลูกค้าหลักจะเป็นหน่วยงานทั้งภาครัฐ รัฐวิสาหกิจ ธนาคาร และเอกชน
ซึ่งนำระบบมาใช้ในงานสำรวจ ประเมิน และติดตามความคืบหน้าของแต่ละโครงการ
หรือแต่ละหน่วยงานที่เกี่ยวข้องแบบ Real Time ผลงานที่ได้การยอมรับและได้รางวัล อาทิเช่น
การป้องกันและเตรียมตัวในการรับมือกับปัญหาน้ำท่วม และมีขั้นตอนของการเยียวยา และแก้ไขปัญหา
โดยระบบสามารถตอบสนองความต้องการ ขององค์กร ได้อย่างสมบูรณ์

-   การตลาดและภาวะการแข่งขัน

ปัจจุบันพัฒนาการและการนำเทคโนโลยีมาประยุกต์ใช้ในองค์การ
ส่งผลให้เกิดการเปลี่ยนแปลงทั้งโดยทางตรงและทางอ้อม
การนำเทคโนโลยีมาใช้ให้เกิดประโยชน์สูงสุดแก่ธุรกิจจึงมีความสำคัญอย่างยิ่งซึ่งเป็นผลให้องค์กรสามารถทำงานได้อย่างมีประสิทธิผล
และประสิทธิภาพพร้อมทั้งสามารถแข่งขันในธุรกิจได้
เพราะปัจจุบันมีการแข่งขันด้านเทคโนโลยีสารสนเทศอย่างรุนแรงและเทคโนโลยีมีการเปลี่ยนแปลงอย่างรวดเร็ว
ดังนั้นฝ่ายจึงให้ความสำคัญในการเสนอระบบต่างๆ ที่เหมาะสม กับลูกค้าเป็นสำคัญ
ทำให้เราให้ความสำคัญของ Perceive Price เพื่อสร้าง Perceive Value
ส่วนเรื่องการบริการหลังการขายนั้นก็มีความสำคัญอย่างยิ่ง ซึ่งเรามุ่งเน้น Service Mind
เพื่อการให้บริการที่ดีที่สุด

บริษัท ดาต้า มายนิ่ง จำกัด

-   ลักษณะการจัดหาผลิตภัณฑ์หรือบริการ

บริษัทดำเนินธุรกิจด้านอินฟอร์เมชั่นเทคโนโลยี จำหน่าย ติดตั้ง
และให้บริการบำรุงรักษาระบบคอมพิวเตอร์
ให้คำปรึกษาและดำเนินการวางระบบตั้งแต่โครงสร้างพื้นฐาน ระบบฐานข้อมูล ระบบเครือข่าย
ไปจนถึงให้บริการออกแบบระบบงานที่มีความซับซ้อน และระบบที่ต้องการความเชี่ยวชาญเฉพาะทาง
เป็น System Integrator ตามความต้องการของลูกค้า

-   การตลาดและภาวะการแข่งขัน

กลุ่มลูกค้าของบริษัท ได้แก่ หน่วยงานที่มีการป้องกันและปราบปรามอาชญากรรม
หน่วยงานที่เกี่ยวข้องกับการดูแลการฉ้อโกงในธุรกิจเกี่ยวกับการเงินทั้งภาครัฐและเอกชน
ที่ต้องนำข้อมูลมาใช้ในการวิเคราะห์เพื่อสนับสนุนการป้องกันและปราบปรามการฟอกเงินและการสนับสนุนทางการเงินแก่การก่อการร้าย

-   โครงการในอนาคต

บริษัทวางแผนขยายธุรกิจไปในกลุ่มลูกค้าภาครัฐ ในการวางระบบคอมพิวเตอร์อื่นๆ
นอกเหนือไปจากการป้องกันและปราบปรามอาชญากรรมทางการเงิน

บริษัท ล็อกซเล่ย์ พร็อพเพอร์ตี้ ดีเวลลอปเม้นท์ จำกัด

-   ลักษณะการจัดหาผลิตภัณฑ์หรือบริการ

บริษัทประกอบธุรกิจด้านอสังหาริมทรัพย์ โดยแบ่งธุรกิจออกเป็น 2 ส่วน คือ
การพัฒนาอสังหาริมทรัพย์ และการบริหารจัดการอสังหาริมทรัพย์ ในด้านการพัฒนาอสังหาริมทรัพย์
บริษัทได้ศึกษาความเป็นไปได้ของการลงทุนในอสังหาริมทรัพย์ โดยค้นคว้า วิเคราะห์ข้อมูล
จัดทำรายงาน สรุป
เพื่อเป็นแนวทางสำหรับการตัดสินใจเลือกลงทุนในโครงการที่ให้ผลตอบแทนที่ดีที่สุด
ส่วนการบริหารจัดการอสังหาริมทรัพย์ ได้แก่ การให้บริการเช่าอาคารสำนักงาน
เช่าพื้นที่ป้ายโฆษณา งานบริการรักษาความสะอาดและระบบสาธารณูปโภคอาคารสำนักงาน
ตลอดจนงานด้านบริการอื่นๆ ที่เกี่ยวข้อง แบบครบวงจร

-   ผลการดำเนินงานในปีที่ผ่านมาและโครงการในอนาคต

ในปี 2555 การดำเนินธุรกิจสามารถสร้างผลตอบแทนอย่างต่อเนื่อง
พร้อมทั้งสร้างภาพลักษณ์ที่ดีในโครงการต่างๆ รวมถึงเริ่มการลงทุนในโครงการอสังหาริมทรัพย์
บนทำเลที่มีศักยภาพบริเวณพื้นที่ในกรุงเทพฯ และต่างจังหวัด
ในส่วนของการบริหารจัดการอสังหาริมทรัพย์ บริษัทมุ่งเน้นสร้างพันธมิตรทางธุรกิจ
ขยายฐานลูกค้าให้กว้างขึ้น และพัฒนางานบริการให้เป็นมาตรฐานสากล
สร้างประสิทธิภาพทีมงานด้วยโครงการฝึกอบรมอย่างต่อเนื่อง

  -----------------------------------------------------------------------
  กลุ่มธุรกิจงานโครงการ

  -----------------------------------------------------------------------

ภาพรวม

กลุ่มดำเนินธุรกิจด้านงานสาธารณูปโภค ประกอบด้วย ระบบสื่อสารโทรทัศน์และวิทยุ ระบบพลังงาน
ระบบไฟฟ้า ระบบการจัดการน้ำและของเสีย
รวมถึงการจำหน่ายเครื่องมือและระบบอิเล็กทรอนิกส์ที่ใช้ในงานเฉพาะด้าน
โดยเข้าประมูลเพื่อเป็นผู้ให้บริการในโครงการต่างๆ ทั้งของภาครัฐ รัฐวิสาหกิจ และเอกชน
ทั้งในประเทศและต่างประเทศ โดยครอบคลุมตั้งแต่การสำรวจ ออกแบบ ติดตั้ง
พัฒนาระบบตามความต้องการของลูกค้า รวมทั้งทำการบำรุงรักษา
และให้คำปรึกษางานโครงการต่างๆ

ในปี 2555 หน่วยงานในกลุ่มยังคงสามารถเข้าเป็นผู้ให้บริการงานโครงการต่างๆ
ให้กับหน่วยงานทั้งภาครัฐและเอกชนอย่างต่อเนื่อง นอกจากนี้
กลุ่มเล็งเห็นถึงความสำคัญของพลังงานทดแทนที่จะได้รับการสนับสนุนจากสังคมมากขึ้น
จึงได้ศึกษาความเป็นไปได้ในธุรกิจพลังงานทดแทนจากแหล่งอื่นเพิ่มเติมจากการธุรกิจพลังงานแสงอาทิตย์ที่มีหน่วยงานในกลุ่มบริษัทดำเนินธุรกิจอยู่แล้ว

ฝ่ายกิจการโทรทัศน์และวิทยุ

-   ลักษณะและการจัดหาผลิตภัณฑ์หรือบริการ

ฝ่ายดำเนินธุรกิจเป็นตัวแทนจำหน่ายอุปกรณ์เครื่องส่งโทรทัศน์ เครื่องส่งวิทยุ
อุปกรณ์สำหรับห้องผลิตรายการโทรทัศน์และวิทยุ โดยเป็นผู้วางระบบ ออกแบบ ติดตั้ง
รวมถึงงานก่อสร้างสถานีโทรทัศน์และวิทยุให้แก่หน่วยงานราชการ รัฐวิสาหกิจ และหน่วยงานเอกชน
อีกทั้งยังให้ความร่วมมือกับหน่วยงานต่างๆ ในการเผยแพร่ความรู้ด้านเทคโนโลยี
ทดลองและทดสอบการออกอากาศในระบบดิจิตอล

ผลิตภัณฑ์ด้านโทรทัศน์และวิทยุส่วนใหญ่เป็นสินค้าเทคโนโลยี จึงจำเป็นต้องนำเข้าจากต่างประเทศ
เช่น ประเทศสหรัฐอเมริกา ประเทศญี่ปุ่นและยุโรป รวมกับการจัดซื้อจากบริษัทคู่ค้าภายในประเทศ
ที่เป็นตัวแทนสินค้า

-   การตลาดและภาวะการแข่งขัน

 จากพระราชบัญญัติการประกอบกิจการกระจายเสียงและกิจการโทรทัศน์ ปี 2555 ทำให้เกิดการเปลี่ยนแปลงทางเทคโนโลยีในการออกอากาศที่ทันสมัย ทั้งด้านโทรทัศน์และวิทยุจากอนาล็อกเป็นระบบดิจิตอล ซึ่งเพิ่มความสามารถในการออกอากาศได้มากช่องขึ้น ทำให้เกิดแรงกระตุ้นสำหรับลูกค้าในการขยายธุรกิจและปรับเปลี่ยนเทคโนโลยีให้ครอบคลุมพื้นที่ทั่วประเทศ ดังนั้น ความต้องการและการแข่งขันในตลาดจึงยังมีอยู่สูง

กลุ่มลูกค้าของฝ่ายเป็นหน่วยงานราชการ รัฐวิสาหกิจ
และเอกชนที่ประกอบกิจการด้านโทรทัศน์และวิทยุ เช่น กรมประชาสัมพันธ์
สถานีวิทยุโทรทัศน์กองทัพบก บริษัท อสมท จำกัด (มหาชน) สถานีวิทยุกระจายเสียงรัฐสภา
หน่วยบัญชาการทหารพัฒนา เป็นต้น

-   งานที่ยังไม่ได้ส่งมอบและโครงการในอนาคต

ฝ่ายมีโครงการที่อยู่ระหว่างดำเนินการเพื่อส่งมอบในปี 2556 ดังนี้ โครงการจัดซื้อเครื่องส่งวิทยุ กระจายเสียง สำนักงานเลขาธิการสภาผู้แทนราษฎร โครงการปรับปรุงเครื่องส่งโทรทัศน์ ททบ.5 โครงการทดลองโทรทัศน์ระบบดิจิตอล ททบ.5 และโครงการอาคารเครื่องส่งวิทยุกระจายเสียงแห่งใหม่พร้อมอุปกรณ์ส่วนควบทั้งหมด เนื่องจากมีการใช้พื้นที่สร้างอาคารใหม่ของรัฐสภา

ในอนาคต ฝ่ายมีนโยบายขยายตลาดทั้งด้านสินค้าและการให้บริการ
โดยอยู่ระหว่างการศึกษาสินค้าและบริการที่จะตอบสนองความเปลี่ยนแปลงระบบการออกอากาศโทรทัศน์เป็นระบบดิจิตอล
สินค้าระบบสื่อสารโทรคมนาคมและไอที รวมถึงความเป็นไปได้ในการลงทุนร่วมกับภาคเอกชนต่างๆ
โครงการในอนาคต คือ โครงการติดตั้งโครงข่ายโทรทัศน์ระบบดิจิตอลให้กับททบ.5,
กรมประชาสัมพันธ์ และ บมจ. อสมท.

ฝ่ายระบบควบคุม

-   ลักษณะและการจัดหาผลิตภัณฑ์หรือบริการ

ฝ่ายระบบควบคุมมีความเชี่ยวชาญในการให้บริการวิศวกรรมแบบครบวงจรเกี่ยวกับเทคโนโลยีระบบควบคุมอัตโนมัติ
(Automation Control System), ระบบควบคุมและสั่งการระยะไกล (Supervisory
Control and Data Acquisition (SCADA) System) และระบบโทรมาตร (Telemetry)
โดยการบริการรวมถึงการออกแบบระบบ ให้คำปรึกษา จัดหา ติดตั้ง ทดสอบ ฝึกอบรม
และซ่อมบำรุง เป็นต้น
ลูกค้าส่วนใหญ่จะเป็นโครงการสาธารณูปโภคของรัฐและภาคอุตสาหกรรมขนาดใหญ่

ฝ่ายมีพันธมิตรทางธุรกิจซึ่งเป็นเจ้าของเทคโนโลยีระบบควบคุมที่มีผลิตภัณฑ์หลากหลาย มีเทคโนโลยี
ที่ก้าวหน้า ผลงานและประสบการณ์ดี
ดังนั้นฝ่ายจึงสามารถจัดซื้อจัดหาผลิตภัณฑ์หรือบริการได้ตรงตามความต้องการของลูกค้า

ฝ่ายให้บริการด้วยสำนึกในความรับผิดชอบต่อสิ่งแวดล้อมและสังคม โดยเฉพาะอย่างยิ่งฝ่ายเป็นผู้ให้
บริการในระบบโทรมาตรเพื่อติดตาม เฝ้าระวัง และเตือนภัยสภาพน้ำ สภาพอากาศ และสิ่งแวดล้อม

-   การตลาดและภาวะการแข่งขัน

ถึงแม้ ตลาดระบบควบคุมจะมีการแข่งขันสูง แต่ฝ่ายมีผลงานในระบบควบคุมของโครงการขนาดใหญ่

ที่ต้องใช้เทคโนโลยีที่ก้าวหน้าและซับซ้อน ต้องใช้ประสบการณ์ในการบริหารโครงการ
ฝ่ายมีประสบการณ์ในการทำงานร่วมกับบริษัทนานาชาติอย่างหลากหลาย
ทั้งที่เป็นเจ้าของเทคโนโลยีเอง และเป็นบริษัทรับเหมาข้ามชาติรายใหญ่ ปัจจุบัน
ฝ่ายเป็นผู้ให้บริการระบบโทรมาตรรายเดียวที่มีผลงานระบบโทรมาตรทางอุทกวิทยาครบทั้ง 3 ด้าน
คือ ระบบโทรมาตรเพื่อการพยากรณ์น้ำ ระบบโทรมาตรเพื่อเตือนภัยน้ำ
และระบบโทรมาตรเพื่อการบริหารจัดการน้ำ ฝ่ายจึงมีผลงานและประสบการณ์เป็นจุดขายที่สำคัญ

ช่องทางการจำหน่าย ส่วนใหญ่เป็นการประมูลงาน การเข้าหาลูกค้าโดยตรงเป็นหลัก
การเรียกใช้บริการจากลูกค้าเดิม และเป็นตัวแทน (Approved Vendor)
จากบริษัทรับเหมาข้ามชาติรายใหญ่
อีกทั้งฝ่ายยังได้พัฒนาส่วนงานลูกค้าสัมพันธ์เพื่อประสานงานกับลูกค้าอย่างต่อเนื่อง

-   งานที่ยังไม่ได้ส่งมอบและโครงการในอนาคต

เนื่องจากการเกิดเหตุการณ์น้ำท่วมใหญ่ในประเทศ รวมถึงกรุงเทพฯ และปริมณฑล
ทำให้บางโครงการได้รับผลกระทบ ไม่สามารถทำการส่งมอบโครงการที่มีกำหนดส่งมอบในปี 2554
ได้แก่ โครงการจัดหาอุปกรณ์และติดตั้งระบบโทรมาตรอุทกวิทยาลุ่มน้ำแม่กลองของกรมชลประทาน
โครงการระบบฝึกจำลองการควบคุมระบบสายส่งสายจำหน่าย ของการไฟฟ้านครหลวง และ
ฝ่ายได้แจ้งเหตุสุดวิสัยดังกล่าวให้ลูกค้าได้รับทราบแล้วนั้น ในปี 2555
ฝ่ายได้ดำเนินการโครงการที่ค้างแล้วเสร็จได้หมดเป็นที่เรียบร้อย

โครงการที่กำลังดำเนินการในปี 2555
คือโครงการจัดหาอุปกรณ์และติดตั้งระบบโทรมาตรอุทกวิทยาลุ่มน้ำแม่กก จังหวัดเชียงราย และ
โครงการจัดหาอุปกรณ์และติดตั้งระบบโทรมาตรอุทกวิทยาลุ่มน้ำเลย จังหวัดเลย ของกรมชลประทาน
โครงการปรับปรุงระบบควบคุมหม้อน้ำของโรงไฟฟ้าบางปะกงเครื่องที่ 2

โครงการในอนาคต ฝ่ายจะยังคงอยู่ในธุรกิจเดิมที่ฝ่ายมีจุดแข็งทางด้านการบริการระบบโทรมาตร
(Telemetry) และ ระบบ SCADA กับกรมชลประทาน, การไฟฟ้านครหลวง, บริษัท
Trans-Thai Malaysia จำกัด, การไฟฟ้าฝ่ายผลิตแห่งประเทศไทย
อีกทั้งจะเปิดธุรกิจใหม่กับการประปานครหลวง, บริษัทการบินไทยจำกัด(มหาชน)และบริษัทเอกชน
รวมถึงโครงการต่อเนื่องกับงานที่กำลังดำเนินการอยู่หรือกับงานที่จะเกิดกับธุรกิจใหม่ เช่น
การจัดหาและติดตั้งระบบกล้อง CCTV สมรรถนะสูง เป็นต้น

ฝ่ายระบบพลังงาน

-   ลักษณะและการจัดหาผลิตภัณฑ์หรือบริการ

ฝ่ายดำเนินธุรกิจที่เกี่ยวข้องกับระบบพลังงานให้แก่ภาครัฐและภาคเอกชน
โดยให้บริการในลักษณะงานบริการรวมระบบ (System Integration)
ซึ่งครอบคลุมตั้งแต่การดำเนินการทางด้านวิศวกรรม การออกแบบ การจัดหาผลิตภัณฑ์
การดำเนินการก่อสร้าง และการบริหารโครงการ เพื่อให้เป็นไปตามความต้องการของลูกค้า เช่น
งานก่อสร้างและปรับปรุงสถานีไฟฟ้า งานก่อสร้างระบบสายส่งและสายจำหน่าย
งานก่อสร้างเคเบิ้ลใต้ดิน งานเคเบิ้ลใต้น้ำ
งานจัดหาและติดตั้งระบบควบคุมการทำงานของสถานีไฟฟ้า ระบบผลิตไฟฟ้าพลังงานทดแทน
ระบบไฟฟ้าสำหรับโรงงาน อาคารสูง ระบบสาธารณูปโภค
รวมถึงการให้บริการด้านงานระบบไฟฟ้าทั่วไป ได้แก่ งานบำรุงรักษา งานบริการทดสอบระบบ
และงานให้คำปรึกษาด้านระบบไฟฟ้า เป็นต้น

ฝ่ายมีความสัมพันธ์ที่ดีมากกับคู่ค้าซึ่งเป็นผู้ผลิต
และตัวแทนจำหน่ายที่น่าเชื่อถือจากทั้งในประเทศและต่างประเทศ
ทำให้การจัดหาผลิตภัณฑ์ของฝ่ายเป็นไปอย่างเหมาะสมต่องานและการนำเสนอต่อลูกค้า

-   การตลาดและภาวะการแข่งขัน

จากการที่ภาครัฐได้จัดสรรงบประมาณในการลงทุนด้านระบบไฟฟ้าและพลังงานอย่างต่อเนื่อง
และยังส่งเสริมให้ภาคเอกชนร่วมลงทุนด้านการผลิตพลังงานไฟฟ้าในทุกรูปแบบ
เพราะถือเป็นปัจจัยสำคัญในการพัฒนาประเทศและความเป็นอยู่ของประชาชน
รวมถึงประเทศเพื่อนบ้านเช่น สาธารณรัฐประชาธิปไตยประชาชนลาว
และสาธารณรัฐแห่งสหภาพเมียนมาร์ ก็ได้เริ่มพัฒนาการผลิตพลังงานอย่างต่อเนื่อง
จึงเป็นโอกาสทางธุรกิจที่ดีของฝ่าย และจากการที่ฝ่ายดำเนินธุรกิจด้านนี้มาเป็นเวลานาน
โดยยึดมั่นนโยบายด้านการให้บริการอย่างมีคุณภาพ รวมทั้งบุคลากรในฝ่ายที่เป็นผู้ที่มีความรู้
ความชำนาญเป็นอย่างดี จึงทำให้มีชื่อเสียงเป็นที่ยอมรับ
และได้รับความไว้วางใจจากลูกค้าอย่างต่อเนื่อง เป็นผลให้ฝ่ายมีสถานภาพและศักยภาพที่ดี
ลูกค้าหลักของฝ่ายประกอบด้วย การไฟฟ้าส่วนภูมิภาค การไฟฟ้านครหลวง
และการไฟฟ้าฝ่ายผลิตแห่งประเทศไทย

ฝ่ายจำหน่ายสินค้าและบริการให้กับลูกค้า โดยการเข้าร่วมประกวดราคา
ทั้งในลักษณะที่เป็นผู้รับเหมาโดยตรง ผู้รับเหมาช่วง และเสนอขายโดยตรงให้กับลูกค้า
โดยฝ่ายมีนโยบายให้ความสำคัญต่อการการออกแบบ การจัดหาผลิตภัณฑ์
และการควบคุมการดำเนินงานที่มีประสิทธิภาพ เพื่อให้ตรงต่อความต้องการของลูกค้ามากที่สุด

-   งานที่ยังไม่ได้ส่งมอบและโครงการในอนาคต

ฝ่ายมีโครงการที่อยู่ระหว่างดำเนินการเพื่อส่งมอบ ได้แก่

1.  งานก่อสร้างสถานีไฟฟ้า (Transmission Substation) ของการไฟฟ้าส่วนภูมิภาค

  -ระบบ 115-22 เควี ประเภท Conventional จำนวน 2 แห่ง
  ในพื้นที่ภาคตะวันออกเฉียงเหนือ

  -ระบบ 115-33 เควี ประเภท Conventional จำนวน 1 แห่ง ในพื้นที่ภาคใต้

2.  งานก่อสร้างสถานีไฟฟ้า (Transmission Substation) ของการไฟฟ้านครหลวง

  -ระบบ 115-24 เควี ประเภท Gas Insulated Switchgear จำนวน 2 แห่ง
  ในพื้นที่กรุงเทพฯ

ในช่วงปีที่ผ่านมา
ฝ่ายยังคงได้รับงานโครงการก่อสร้างสถานีไฟฟ้าจากหน่วยงานการไฟฟ้าของรัฐบาลอย่างต่อเนื่อง
อย่างไรก็ดี
ฝ่ายยังคงมีเป้าหมายในการสร้างชื่อเสียงให้เป็นที่ยอมรับในด้านการเป็นผู้ให้บริการด้านระบบพลังงานอย่างครอบคลุมมากขึ้น
จึงเริ่มให้ความสนใจในการขยายธุรกิจด้านการผลิตไฟฟ้าจากพลังงานทดแทน
และการบริหารจัดการระบบพลังงานโดยระบบโครงข่ายอัจฉริยะ (Smart Gird)
ซึ่งเป็นการวางโครงข่ายของระบบความคุมและบริหารจัดการด้านพลังงานของประเทศ

นอกจากนี้ ฝ่ายยังให้ความสนใจในการขยายตลาดไปยังประเทศเพื่อนบ้าน
ซึ่งเริ่มให้ความสนใจในการลงทุนด้านการผลิตพลังงานและการพัฒนาระบบไฟฟ้า
เพื่อให้สอดคล้องกับนโยบายของภาครัฐเรื่องประชาคมเศรษฐกิจอาเซียน
ซึ่งกำลังจะมาถึงในอนาคตอันใกล้นี้

ฝ่ายธุรกิจสิ่งแวดล้อม

-   ลักษณะและการจัดหาผลิตภัณฑ์หรือบริการ

ฝ่ายดำเนินธุรกิจด้านสิ่งแวดล้อม การรักษาสมดุลของสิ่งแวดล้อม
การปรับสภาพสิ่งที่เสียให้คืนสภาพดีสามารถนำกลับมาใช้ประโยชน์ได้อีก
โดยเฉพาะอย่างยิ่งเกี่ยวกับธุรกิจน้ำประปา ธุรกิจการจัดการน้ำเสีย/น้ำหมุนเวียน
ธุรกิจการจัดการของเสียอันตราย การแปรพลังงานจากของเสีย/ขยะ
โดยให้คำปรึกษาด้านเทคนิคการบริหาร และให้บริการออกแบบก่อสร้าง จำหน่ายผลิตภัณฑ์
ติดตั้งและบำรุงรักษาระบบ อันจะเป็นประโยชน์ต่อสังคม โดยฝ่ายเลือกสรรคู่ค้า ผู้ผลิต
และตัวแทนจำหน่ายที่มีประสบการณ์และมีความชำนาญงานสูง
โดยมีการวิเคราะห์และเปรียบเทียบศักยภาพของผู้ผลิตที่สามารถผลิตสินค้าได้เหมาะสมกับตลาด
และตรงตามความต้องการของลูกค้าอยู่ตลอดเวลา

-   การตลาดและภาวะการแข่งขัน

ในปัจจุบัน ภาวะการแข่งขันทางธุรกิจด้านสิ่งแวดล้อมจัดอยู่ในเกณฑ์ที่ค่อนข้างสูง
และมีแนวโน้มที่จะทวีความเข้มข้นมากยิ่งขึ้น ฝ่ายจึงมุ่งการสร้างความสัมพันธ์อันดีกับกลุ่มลูกค้าสำคัญ
เพื่อสร้างฐานลูกค้าให้มั่นคง นอกจากนี้ ฝ่ายยังมีการเข้าร่วมงานโครงการขนาดเล็กและขนาดกลาง
เพื่อขยายฐานการตลาด และเพิ่มศักยภาพการดำเนินการทางการตลาด
โดยบุคลากรที่มีความชำนาญและมีเทคโนโลยีที่ทันสมัย

การจำหน่ายและช่องทางการจำหน่ายผลิตภัณฑ์และนำเสนอโครงการต่างๆ ส่วนใหญ่
ฝ่ายใช้วิธีการขายตรงให้แก่ลูกค้าเป้าหมายทั้งหน่วยงานภาครัฐและเอกชน

-   โครงการในอนาคต

ฝ่ายมุ่งเน้นและให้ความสำคัญกับโครงการที่มีส่วนเกี่ยวข้องกับสิ่งแวดล้อมในหลายๆ ด้าน
โดยเฉพาะอย่างยิ่งในโครงการที่เกี่ยวเนื่องกับธุรกิจน้ำประปา/การปรับปรุงคุณภาพน้ำ
ธุรกิจการจัดการน้ำเสีย/การทำน้ำหมุนเวียน การแปรพลังงานจากของเสีย/ขยะ อาทิเช่น
โครงการสัมปทานผลิตน้ำประปา โครงการก่อสร้างระบบผลิตน้ำประปา ก่อร้างวางท่อจ่ายน้ำ
โครงการรับจ้างเดินระบบผลิตน้ำประปา/น้ำเสีย
โครงการระบบบำบัดน้ำเสียสำหรับชุมชนและอุตสาหกรรมต่างๆ
โครงการแปรรูปของเสีย/ขยะเป็นพลังงาน และขยายกลุ่มลูกค้าไปประเทศเพื่อนบ้าน

ฝ่ายธุรกิจเทคโนโลยีเพื่อการศึกษา

-   ลักษณะและการจัดหาผลิตภัณฑ์ หรือบริการ

ฝ่ายมีสำนักงานประกอบธุรกิจทั้งในส่วนกลางและภูมิภาค
ดำเนินธุรกิจให้บริการเช่าและจำหน่ายเครื่องคอมพิวเตอร์และอุปกรณ์โทรคมนาคมเพื่อการศึกษาที่มีคุณภาพสูง
ทั้งที่เป็นสินค้าจากต่างประเทศและสินค้าในประเทศ
แก่สถาบันการศึกษาภาครัฐและเอกชนทั่วประเทศ รวมถึงการติดตั้งระบบเครือข่าย
การดูแลบำรุงรักษา และการซ่อมแซมเครื่องใช้สำนักงาน

นอกจากนี้ ฝ่ายยังได้เป็นตัวแทนจำหน่ายสินค้าที่น่าสนใจอื่นๆ อีกหลากหลาย เช่น
ซอฟต์แวร์เกี่ยวกับการบริหารการเรียนการสอน e-Learning / Authoring Tools /
e-Classroom และ PC Management
เพื่อใช้ในการสนับสนุนกระบวนการเรียนรู้ให้มีประสิทธิภาพและสร้างรูปแบบใหม่ที่ตื่นเต้น
มีความน่าสนใจในการเรียนรู้

ถึงแม้ว่าสินค้าส่วนใหญ่ของฝ่ายต้องนำเข้าจากต่างประเทศ
แต่ฝ่ายมีพันธมิตรธุรกิจที่เป็นตัวแทนจำหน่ายรายใหญ่ภายในประเทศสำหรับสินค้ากลุ่มไอที
ซึ่งบริษัทเหล่านี้จะทำหน้าที่ช่วยจัดหาสินค้า และสต็อกสินค้า รวมไปถึงการจัดส่งถึงสถานที่ติดตั้ง
ทำให้ฝ่ายสามารถบริหารจัดการธุรกิจได้โดยไม่ต้องเพิ่มภาระในการนำเข้าสินค้า
และการบริหารจัดการสต็อกสินค้า

-   การตลาดและภาวะการแข่งขัน

สินค้าที่ฝ่ายจำหน่ายนั้น
เป็นสินค้าที่มีความจำเป็นต่อตลาดการศึกษาที่จะต้องนำไปใช้ในการเรียนการสอน
จึงมีผู้ประกอบการที่เป็นคู่แข่งเป็นจำนวนมาก
โดยเฉพาะคู่แข่งขันรายย่อยที่มุ่งเน้นการนำเสนอสินค้าที่มีราคาต่ำ ทำให้เกิดอุปสรรคต่อการทำงาน
แต่ฝ่ายมีจุดแข็งที่จะสร้างความเชื่อถือ และไว้วางใจแก่ลูกค้าจากความมั่นคงของบริษัท คุณภาพสินค้า
การให้บริการที่ดีหลังการขาย และราคาที่เหมาะสม ทำให้ลูกค้าได้รับความพึงพอใจสูงสุด

-   โครงการในอนาคต

ฝ่ายมีนโยบายสรรหาสินค้าใหม่ที่เหมาะสม ทั้งด้านคุณภาพและราคานำเสนอให้กับลูกค้า
และมุ่งหากลุ่มลูกค้าโครงการต่างๆ ของรัฐ เพื่อเพิ่มยอดขายมากขึ้น

ฝ่ายโครงการพิเศษ

-   ลักษณะและการจัดหาผลิตภัณฑ์หรือบริการ

ฝ่ายดำเนินธุรกิจด้านการจำหน่ายเครื่องมือและระบบอิเล็กทรอนิกส์ที่ใช้ในงานเฉพาะด้าน
โดยจัดจำหน่ายพร้อมติดตั้งสินค้าและให้บริการซ่อมบำรุงเครื่องมือและระบบอิเล็กทรอนิกส์ต่างๆ
รวมถึงการบริการหลังการขายอย่างดี
โดยสินค้าที่ฝ่ายจัดจำหน่ายส่วนใหญ่เป็นสินค้าที่ต้องใช้ทักษะและความชำนาญทางเทคโนโลยีสูง
จึงต้องนำเข้ามาจากประเทศในทวีปยุโรป และสหรัฐอเมริกา ซึ่งล้วนเป็นบริษัทที่มั่นคง
ผลิตภัณฑ์คุณภาพสูง นอกจากนั้น ยังมีสินค้าที่ซื้อในประเทศ และพัฒนาขึ้นเองอีกด้วย เช่น
ซอฟต์แวร์ประกอบต่างๆ

ฝ่ายยึดมั่นในการจัดหาสินค้าและผลิตภัณฑ์ได้ตรงตามความต้องการของลูกค้า
รวมทั้งมีบริการหลังการขายที่ดีเสมอมา
และให้ความสำคัญกับการมีความสัมพันธ์ที่ดีกับลูกค้าในระยะยาว ที่สำคัญอีกประการหนึ่งคือ
ฝ่ายไม่มีผลิตภัณฑ์เหลือใช้ที่มีผลกระทบต่อสิ่งแวดล้อม

-   การตลาดและภาวะการแข่งขัน

กลุ่มลูกค้าเป้าหมายส่วนใหญ่จะเป็นหน่วยงานราชการ ทหาร ตำรวจ
และหน่วยงานที่เกี่ยวข้องกับการสื่อสารและเทคโนโลยีต่างๆ
โดยทำการตลาดแบบการขายตรงต่อผู้ใช้ในลักษณะโครงการ นอกจากนี้
ฝ่ายยังมีความสัมพันธ์ที่ดีกับลูกค้าจึงทำให้ฝ่ายดำเนินธุรกิจนี้ไปได้ด้วยดี กล่าวคือ
ฝ่ายจะทำการศึกษาวิจัยและพัฒนาปรับปรุงสินค้าให้มีความทันสมัยตามความก้าวหน้าทางเทคโนโลยีอยู่เสมอ
เช่น การจัดซื้ออุปกรณ์หลักมาพัฒนาเป็นระบบ
หรือจัดหาอุปกรณ์ที่ตรงกับความต้องการของลูกค้ามากที่สุด
เพื่อตอบสนองความต้องการของลูกค้าและให้ลูกค้าเกิดความพึงพอใจสูงสุด

ภาวะการแข่งขันไม่รุนแรงนัก
เนื่องจากสินค้าที่ฝ่ายจัดจำหน่ายและให้บริการเป็นสินค้าและบริการเฉพาะด้าน
ลักษณะการแข่งขันขึ้นอยู่กับทักษะความชำนาญในเทคโนโลยี
ความพร้อมของข้อมูลของผู้แข่งขันแต่ละราย กลยุทธ์การขาย และการติดต่อประสานงาน
ความเอาใจใส่ต่อลูกค้า รวมถึงความสัมพันธ์ที่ดีที่มีต่อลูกค้า
ส่วนแนวโน้มภาวะอุตสาหกรรมขึ้นอยู่กับงบประมาณของราชการเป็นหลัก
ขณะที่ภาวะเศรษฐกิจโดยรวม ส่งผลต่อการดำเนินงานของฝ่ายค่อนข้างน้อย
เนื่องจากสินค้าที่จัดจำหน่ายและให้บริการ เป็นโครงการที่มีลักษณะเฉพาะด้าน
มีความต้องการต่อเนื่องในระยะยาว

-   งานที่ยังไม่ได้ส่งมอบ

ฝ่ายมีกำหนดส่งมอบงานโครงการจัดซื้อเครื่องมวลสาร ให้กับสถาบันเทคโนโลยีป้องกันประเทศ
(องค์การมหาชน) กระทรวงกลาโหม
และโครงการติดตั้งระบบเสาอากาศให้กับกองบัญชาการกองทัพไทย
โดยมีกำหนดส่งมอบงานภายในไตรมาส 1 และ 3 ของปี 2556 ตามลำดับ

แผนกเพาเวอร์อินฟรา

-   ลักษณะและการจัดหาผลิตภัณฑ์หรือบริการ

แผนกดำเนินธุรกิจจัดหา นำเข้า
และติดตั้งสายส่งไฟฟ้าแรงสูงให้กับลูกค้าโดยนำเสนอผลิตภัณฑ์ตามความต้องการของลูกค้า
รวมทั้งนำเข้าอุปกรณ์หลักจากต่างประเทศในลักษณะเป็น Complete Set และจ้างผลิตอุปกรณ์อื่นๆ
ภายในประเทศ เพื่อรวบรวมนำไปติดตั้งให้แก่ลูกค้า

-   การตลาดและภาวะการแข่งขัน

ลูกค้าส่วนใหญ่เป็นหน่วยงานรัฐวิสาหกิจที่ต้องการใช้ผลิตภัณฑ์นี้โดยตรง เช่น
การไฟฟ้าฝ่ายผลิตแห่งประเทศไทย เป็นต้น แผนกจะติดต่อกับลูกค้าโดยตรง
โดยนำเสนอผลิตภัณฑ์ที่มีคุณภาพในราคาเหมาะสม
และมีเจ้าหน้าที่ที่มีความชำนาญเฉพาะทางเป็นพิเศษในการดำเนินงาน
จึงทำให้แผนกมีความพร้อมมากกว่าคู่แข่ง

-   โครงการในอนาคต

แผนกมีแผนที่จะขยายกลุ่มลูกค้าเพิ่มขึ้นในส่วนภูมิภาคและประเทศเพื่อนบ้าน

บริษัท แอล โซลาร์ 1 จำกัด

-   ลักษณะการจัดหาผลิตภัณฑ์และบริการ

บริษัทฯ ได้ดำเนินการก่อสร้างโครงการโรงไฟฟ้าพลังงานแสงอาทิตย์ ที่มีกำลังการผลิต 8.7
เมกกะวัตต์ บนพื้นที่ 215 ไร่ ณ ตำบลบ่อทอง อำเภอกบินทร์บุรี จังหวัดปราจีนบุรี
สามารถผลิตไฟฟ้าได้ 11-12 ล้านกิโลวัตต์ต่อชั่วโมงต่อปี
โดยสามารถทดแทนการใช้น้ำมันเชื้อเพลิงได้ประมาณ 4.35 ล้านลิตร
และทำให้ช่วยลดการปล่อยก๊าซคาร์บอนไดออกไซด์ อย่างน้อย 6,000 ตันต่อปี
การดำเนินกิจการดังกล่าว บริษัทฯ ได้รับการสนับสนุนและอนุญาตจากภาครัฐ
เช่นได้รับการส่งเสริมการลงทุนในกิจการ ผลิตไฟฟ้าจากพลังงานแสงอาทิตย์
จากคณะกรรมการส่งเสริมการลงทุน ( BOI ) และได้รับส่วนเพิ่มราคารับซื้อไฟฟ้า
สำหรับผู้ผลิตไฟฟ้าพลังงานหมุนเวียน จากการไฟฟ้าส่วนภูมิภาค ทั้งนี้บริษัทฯ
ได้จัดสรรพื้นที่ส่วนหนึ่งสำหรับเป็นศูนย์การเรียนรู้ด้านพลังงานทดแทนและศูนย์การเรียนรู้โครงการเกษตรพอเพียง
โดยมีการปลูกพืชผลและพืชสมุนไพรเพื่อเป็น ศูนย์ตัวอย่างให้ชาวชุมชนบ่อทอง

-   การตลาดและภาวะการแข่งขัน

  ปัจจุบันจะเห็นได้ว่ามีผู้สนใจในการลงทุนการนำพลังงานทดแทนจากธรรมชาติมาใช้
  เพื่อให้เกิดกระบวน

การผลิตต่าง ๆ ซึ่งทางบริษัทฯ ได้เล็งเห็นกระบวนการผลิตกระแสไฟฟ้าที่แตกต่างและให้พลังงานสูง
โดยใช้แผงโซลาร์เซลล์แบบอะมอร์ฟัสซิลิกอนแบบฟิล์มบาง (Amorphous Silicon Thin-Film
Module) ที่เหมาะสำหรับสภาพอากาศร้อนชื้นในประเทศไทย
เป็นแผงที่รับพลังงานแสงอาทิตย์ได้ตั้งแต่ 6 โมงเช้าจนถึง 6 โมงเย็น
ประกอบกับการเลือกทำเลที่ตั้งของโครงการฯ นั้น เป็นพื้นที่เนินสูง
จึงมีโอกาสและความเสี่ยงน้อยสำหรับอุทกภัยที่เกิดขึ้นในปัจจุบันและในอนาคต

-   โครงการในอนาคต

จากโครงการโรงไฟฟ้าพลังงานแสงอาทิตย์ที่ดำเนินการอยู่ปัจจุบัน บริษัทฯ ยังเดินหน้าในการสรรหา
ผู้ร่วมลงทุน และพื้นที่ที่เหมาะสมที่สุด ในการพัฒนาโครงการให้ต่อเนื่อง
และนอกจากจะเป็นผู้ผลิตและจำหน่ายไฟฟ้าแล้วยังได้ผันตัวเองมาเป็นผู้ให้บริการติดตั้งโซลาร์ฟาร์มให้กับบริษัทเอกชน
โดยอาศัยความรู้ประสบการณ์และให้คำปรึกษา รวมถึงการติดต่อหน่วยงานราชการ
การวิเคราะห์ต้นทุน ผลตอบแทน ความเสี่ยง และโอกาสในธุรกิจสำหรับผู้ที่สนใจในการลงทุน

  -----------------------------------------------------------------------
  กลุ่มธุรกิจการค้า

  -----------------------------------------------------------------------

ภาพรวม

กลุ่มดำเนินธุรกิจโดยเป็นผู้ผลิต และ ตัวแทนจำหนายสินค้าอุปโภค บริโภค สินค้าเคมีอุตสาหกรรม
รวมถึงเป็นตัวแทนจำหน่ายวัสดุ อุปกรณ์ เครื่องมือ และ
ให้บริการเกี่ยวกับงานผลิตภัณต์ก่อสร้างและงานบริการอะไหล่ยานยนต์ต่างๆ

ในปี 2555 กลุ่มได้สานต่อการขยายกิจการและสร้างแบรนด์ของบริษัท
โดยเริ่มจากการเข้าสู่ธุรกิจอาหารญี่ปุ่น ภายใต้ชื่อ “อัย เจแปนนิส วิลเลจ” (Ai Japanese
Village) ในอีกสองศูนย์การค้าชั้นนำในเขตกรุงเทพมหานคร นอกจากนี้ กลุ่มฯ
ยังเพิ่มช่องทางการจัดจำหน่ายสินค้าที่มีอยู่ โดยขยายตลาดไปยังประเทศใกล้เคียง เช่น เวียดนาม
และ จีน รวมถึงขยายธุรกิจเข้าไปในกลุ่มประเทศ AEC อาทิ พม่า, ลาว, และ กัมพูชา
โดยการใช้กลยุทธ์เสริมสร้างความแข็งแกร่งในการดำเนินธุรกิจ ผนึกสินค้า และบริการต่างๆ
ในกลุ่มฯ ที่สอดคล้องกับความต้องการของลูกค้า นำเสนอลูกค้าให้ได้มากที่สุด
และมีการขยายเครือข่ายพันธมิตรทางการค้า
เพิ่มช่องทางการจัดจำหน่ายให้ครอบคลุมตลาดทั้งในประเทศและต่างประเทศ

กลุ่มเคมีภัณฑ์

โครงสร้างกลุ่มประกอบด้วย ฝ่ายขายและการตลาด ฝ่ายวางแผน/พัฒนาการตลาด
ฝ่ายบริการการตลาดและโลจิสติกส์ และบริษัท กรีน เนเจอรัล โปรดักส์ จำกัด
ซึ่งเป็นผู้ผลิตผลิตภัณฑ์ธรรมชาติต่างๆ เช่น น้ำมันหอมระเหยมะกรูด น้ำมันขมิ้นชัน เป็นต้น

-   ลักษณะและการจัดหาผลิตภัณฑ์หรือบริการ

กลุ่มเคมีภัณฑ์ เป็นตัวแทนจำหน่ายสินค้าประเภทเคมีภัณฑ์ ทั้งที่นำเข้าจากต่างประเทศและภายใน
ประเทศ โดยแสวงหาสินค้าที่มีคุณภาพดีและราคาที่สามารถแข่งขันในตลาดได้
รวมทั้งมุ่งเน้นหาวัตถุดิบที่เป็นมิตรกับสิ่งแวดล้อมและเทคโนโลยีใหม่ๆ
เพื่อนำเสนอให้กับโรงงานอุตสาหกรรมต่างๆ ที่เป็นผู้ผลิตสินค้าสำเร็จรูป ดังเช่น
อุตสาหกรรมผงซักฟอก เครื่องสำอางอาหาร ยา อาหารสัตว์ เซรามิก แก้ว สี หมึกพิมพ์ ยาง
พลาสติก น้ำมันหล่อลื่น ปิโตรเคมีคัล สิ่งทอ กระดาษ เกษตร และผลิตภัณฑ์ทำความสะอาด
กลุ่มตระหนักถึงการขยายตัวและการแข่งขันของตลาดร่วมประชาคมเศรษฐกิจอาเซียนที่จะเกิดขึ้นในปี
พ.ศ. 2558 จึงได้เริ่มขยายตลาดไปยังประเทศเวียดนาม พม่า
เพื่อรองรับตลาดที่มีศักยภาพเติบโตสูงในอนาคต

-   การตลาดและภาวะการแข่งขัน

ปัจจัยที่มีผลกระทบโดยตรงกับทางกลุ่ม ได้แก่ อัตราแลกเปลี่ยนเงินตราต่างประเทศ ราคาน้ำมัน
ซึ่งมีผลโดยตรงกับต้นทุนในการกำหนดราคาขายที่จะสามารถแข่งขันในตลาดได้ ดังนั้น
ทางกลุ่มจึงต้องให้ความสำคัญเป็นอย่างมากกับการบริหารปัจจัยเสี่ยงจากอัตราแลกเปลี่ยน
และด้านโลจิสติกส์เป็นอย่างดี

กลุ่มอาศัยศักยภาพที่ดีของบริษัท
เน้นกลยุทธ์ด้านการบริหารและการให้บริการด้านการจัดการสินค้าอย่างครบวงจร
รวมทั้งบริการที่เป็นลักษณะ Service Provider นอกเหนือจากการขายสินค้าเพียงอย่างเดียว

-   โครงการในอนาคต

กลุ่มมีนโยบายลงทุนในผลิตภัณฑ์ที่ตลาดมีความต้องการสูงและมีอนาคต เช่น การเป็นผู้ผลิตโดยตรง
การร่วมทุนทั้งในลักษณะร่วมทุน หรือซื้อกิจการในผลิตภัณฑ์ที่มีศักยภาพทางตลาด

กลุ่มผลิตภัณฑ์ก่อสร้างและกรีนโซลูชั่น

ลักษณะและการจัดหาผลิตภัณฑ์หรือบริการ

กลุ่มผลิตภัณฑ์ก่อสร้างและกรีนโซลูชั่น ประกอบด้วย ฝ่ายผลิตภัณฑ์ก่อสร้าง และ ฝ่ายกรีนโซลูชั่น
โดยกลุ่มดำเนินธุรกิจด้านการจัดหา จำหน่าย
และให้บริการเกี่ยวกับผลิตภัณฑ์สำหรับโครงการก่อสร้างและอสังหา ริมทรัพย์
โดยจำแนกผลิตภัณฑ์เป็น 4 กลุ่ม คือ (1) กลุ่มผลิตภัณฑ์ประกอบเปลือกนอกของอาคาร (Building
Envelope) ประกอบด้วยผลิตภัณฑ์หลักได้แก่ หลังคาเหล็ก Bluescope Lysaght
กระเบื้องหลังคาเคลือบเกล็ดหินธรรมชาติ DECRA นอกจากนี้ยังมีผลิตภัณฑ์อื่นๆ ได้แก่
แผ่นพื้นเหล็กสำเร็จรูป อาคารเหล็กสำเร็จรูป Ranbuild
รวมถึงแผ่นอลูมิเนียมเคลือบสีตกแต่งอาคาร (Aluminium Composite Panel) (2)
กลุ่มผลิตภัณฑ์ลิฟท์ บันไดเลื่อน (Elevator and Escalator)
โดยเป็นตัวแทนจำหน่ายผลิตภัณฑ์ฮุนได (Hyundai) จากประเทศเกาหลี (3)
กลุ่มผลิตภัณฑ์ด้านงานระบบเครื่องกลและไฟฟ้า (Mechanical and Electrical)
ประกอบด้วยระบบควบคุมแสงสว่างและความสะดวกสบายสำหรับบ้าน (Home Automation
System) จาก Bticino Jung และ AllLight รวมถึงเครื่องบำรุงรักษาอาคารสูง COXGomyl
และ (4) กลุ่มผลิตภัณฑ์เพื่อสิ่งแวดล้อม กรีนโซลูชั่น (Green Solution)
ประกอบด้วยอุปกรณ์สำหรับสวนดาดฟ้า สวนแนวตั้ง และระบบจัดการน้ำ Atlantis
ผ้าใบกันแดดสำหรับงานสถาปัตยกรรม Synthesis และวัสดุปรับปรุงคุณภาพดินลูกรัง GreenRoad

ผลิตภัณฑ์ที่กลุ่มจัดจำหน่ายมีทั้งผลิตภัณฑ์ที่ผลิตภายในประเทศ และนำเข้าจากต่างประเทศ
พร้อมทั้งนำเสนอผลิตภัณฑ์ควบคู่กับบริการตลอดการขายในลักษณะ Solution ตั้งแต่การออกแบบ
จนถึงการติดตั้ง ทั้งยังสรรหาผลิตภัณฑ์ก่อสร้างอื่นๆ เพิ่มเติมอย่างต่อเนื่อง
เพื่อนำเสนอผลิตภัณฑ์ที่มีคุณภาพสูง ใช้เทคโนโลยีที่ทันสมัยขึ้น ในราคาที่เหมาะสม
โดยเฉพาะกับแนวโน้มทางด้านสิ่งแวดล้อมและการประหยัดพลังงานเป็นสำคัญ
เพื่อตอบสนองความต้องการของลูกค้าให้ได้มากที่สุด

-   การตลาดและภาวะการแข่งขัน

ตลาดของผลิตภัณฑ์ก่อสร้างยังคงเป็นตลาดที่มีการแข่งขันสูง
ทั้งทางด้านความหลากหลายของสินค้าและการแข่งขันด้านราคาจากทั้งสินค้าที่ผลิตในประเทศและสินค้านำเข้าจากประเทศจีน
เพื่อเพิ่มความหลากหลายในการนำเสนอให้เหมาะสมกับความต้องการในแต่ละโครงการ
กลุ่มจึงใช้กลยุทธ์นำเสนอผลิตภัณฑ์หลากหลายประเภท และทำการตลาดในลักษณะ Solution
ควบคู่กับการให้บริการแก่ลูกค้า เริ่มตั้งแต่รับออกแบบ ให้คำปรึกษา จนถึงการติดตั้ง
เพื่อเป็นการเพิ่มโอกาสในธุรกิจ

ลูกค้าหลักของกลุ่ม คือ ผู้รับเหมาก่อสร้างของโครงการทั้งภาครัฐและเอกชน
โดยกลุ่มใช้ช่องทางการจำหน่ายแบบขายตรงเข้าโครงการ
มีทีมการตลาดนำเสนอข้อมูลเบื้องต้นให้กับลูกค้า และทีมผู้แทนจำหน่ายติดต่อกับลูกค้าในรายละเอียด

-   งานที่ยังไม่ได้ส่งมอบและโครงการในอนาคต

กลุ่มมีโครงการที่อยู่ระหว่างดำเนินการ อาทิ โครงการขนส่งมวลชนระบบรางสายสีม่วง
เตาปูน-บางใหญ่ โรงไฟฟ้าต่างๆ ระบบ Home Automation สำหรับโครงการคอนโดมิเนียม The
Circle II รวมถึงผลิตภัณฑ์จัดการน้ำและผ้าใบสำหรับสนามฟุตบอลของสโมสรชัยนาท เอฟซี
นอกจากนี้ ทางกลุ่มยังได้เสริมความร่วมมือกับผลิตภัณฑ์เฌอร่า ในการนำเสนอระบบผนังภายใน
SHERA Infill Wall เพื่อขยายงานเข้าสู่โครงการก่อสร้างอาคารสูงระดับคุณภาพ

ในอนาคต แม้ว่าสภาพเศรษฐกิจจะยังไม่แน่นอน
แต่ทางกลุ่มทำการติดตามโครงการก่อสร้างอย่างใกล้ชิดโดยเฉพาะ โครงการก่อสร้างขนาดใหญ่
(Mega Project) ต่างๆ
กลุ่มมีเป้าหมายที่จะเป็นหนึ่งในผู้ให้บริการผลิตภัณฑ์ก่อสร้างที่มีความโดดเด่นทางเทคโนโลยีและคำนึงถึงสิ่งแวดล้อม
โดยเป็นผลิตภัณฑ์ที่ช่วยสร้างโอกาสในการตลาดอย่างยั่งยืนให้แก่กลุ่ม

ฝ่ายพัฒนาธุรกิจและการค้าระหว่างประเทศ

ลักษณะและการจัดหาผลิตภัณฑ์หรือบริการ

ฝ่ายพัฒนาธุรกิจและการค้าระหว่างประเทศ
เป็นฝ่ายงานที่ดำเนินธุรกิจระหว่างประเทศทั้งด้านการค้าและการลงทุน
โดยให้ความสำคัญกับกลุ่มประเทศ AEC (ASEAN Economic Community)
โดยเฉพาะประเทศในแถบลุ่มแม่น้ำโขง ได้แก่กัมพูชา ลาว เมียนมาร์ และเวียดนามเป็นลำดับแรก
รวมถึงมณฑลทางตอนใต้ของจีน ได้แก่ มณฑลกวางตุ้งและมณฑลฟูเจี้ยน

ปี 2555 เป็นปีแห่งการวางรากฐานของการดำเนินธุรกิจระหว่างประเทศของกลุ่มล็อกซเล่ย์
ได้มีการจัดตั้งบริษัทลูกที่เมืองกวางโจว มณฑลกวางตุ้ง ประเทศจีน ภายใต้ชื่อ บริษัท ล็อกซเล่ย์
อินเตอร์เทรด (กวางโจว) จำกัด และกำลังดำเนินการจัดตั้งสำนักงานตัวแทนที่ประเทศกัมพูชา
ส่วนในประเทศเวียดนามมีการดำเนินธุรกิจนำเข้า ส่งออก มาอย่างต่อเนื่อง
และในประเทศลาวจะดำเนินธุรกิจผ่านบริษัท การค้าลาว จำกัด
ซึ่งเป็นบริษัทร่วมทุนกับกลุ่มธุรกิจท้องถิ่น

สินค้าที่จะเข้าสู่เครือข่ายการค้าอินเตอร์เทรด (Intertrade Network)
ของฝ่ายจะมีทั้งสินค้าอุปโภค บริโภค (Consumer Products) และสินค้าเชิงอุตสาหกรรม
(Industrial Products)
โดยฝ่ายจะทำการแสวงหาสินค้าจากแหล่งผลิตทั้งในและต่างประเทศเพื่อให้ได้สินค้าที่มีคุณภาพและราคาที่สามารถแข่งขันได้
ฝ่ายได้เริ่มสร้างตราสินค้าของตัวเองโดยเริ่มต้นจากการจ้างผลิตแบบ OEM
โดยทำงานร่วมกับผู้รับจ้างผลิตที่มีมาตรฐานทั้งในและต่างประเทศ

ฝ่ายให้ความสำคัญกับการสร้างเครือข่าย SME มาอย่างต่อเนื่อง
โดยทำหน้าที่เปรียบเสมือนพี่เลี้ยงที่คอยดูแลและนำพา SME ออกไปเปิดตลาดต่างประเทศ
เริ่มตั้งแต่การเข้าไปช่วยดูแลเรื่องการพัฒนาผลิตภัณฑ์ การบริหารจัดการต้นทุน การกระจายสินค้า
เป็นต้น โดยมุ่งหวังที่จะสร้างกิจการและเติบโตไปด้วยกัน ส่วนด้านการพัฒนาธุรกิจอื่นๆ
ฝ่ายได้แสวงหาโอกาสทางธุรกิจในกิจการประเภทต่างๆ ร่วมกับคู่ค้าทั้งในและต่างประเทศ อาทิ
ญี่ปุ่น จีน ออสเตรเลีย สวิสเซอร์แลนด์ เป็นต้น
โดยมุ่งเน้นการนำเทคโนโลยีจากต่างประเทศมานำเสนอต่อตลาดในประเทศไทยและประเทศในเครือข่ายอินเตอร์เทรดของฝ่ายเป็นหลัก
ไม่ว่าจะเป็นเทคโนโลยีการผลิตน้ำมันจากสาหร่าย การบำบัดขยะเพื่อให้ได้แก๊สชีวภาพ
ระบบการประหยัดพลังงานไฟฟ้า ระบบการซ่อมสีตัวถังรถยนต์แบบรวดเร็ว เป็นต้น

-   โครงการในอนาคต

ฝ่ายมุ่งเน้นการสร้างเครือข่าย SME เพื่อสร้างความมั่นคงด้านอุปทาน (Supply)
รวมถึงการเข้าร่วมลงทุนเพื่อขยายกิจการ
และการสร้างเครือข่ายการค้าอินเตอร์เทรดในกลุ่มประเทศ AEC
ก่อนที่จะขยายฐานการค้าออกไปสู่ประเทศอื่นๆ ต่อไป ทั้งนี้
ฝ่ายยังให้ความสำคัญกับการพัฒนาตราสินค้าของตัวเองอย่างต่อเนื่อง
โดยมุ่งพัฒนาสินค้าที่ตรงกับความต้องการของตลาด มีคุณภาพดี ด้วยราคาที่สามารถแข่งขันได้
ด้านการลงทุน ฝ่ายยังคงมองหาโอกาสในการร่วมลงทุนกับกลุ่มธุรกิจท้องถิ่นที่มีศักยภาพต่อไป

ฝ่ายธุรกิจอาหารและบริการ

-   ลักษณะและการจัดหาผลิตภัณฑ์หรือบริการ

ปี 2555 เป็นปีที่ฝ่ายได้สร้างรากฐานของธุรกิจบริการอาหารภายใต้กลุ่มล็อกซเล่ย์อย่างเต็มตัว
ด้วยการเปิดร้าน อัย เจแปนนีส วิลเลจ เพิ่มอีก 2 สาขา ที่โครงการ เมกะ บางนา
บนถนนบางนา-ตราด และ โครงการเดอะ พรอมานาด บนถนนรามอินทรา ทำให้ ณ ปัจจุบัน
มีร้านอาหารภายใต้การดำเนินงานของฝ่าย รวมทั้งสิ้น 5 สาขา นับเป็นพื้นที่รวมกว่า 2,200
ตารางเมตร นับตั้งแต่การเปิดสาขาแรกในเดือนกรกฎาคม ปี 2554

-   การตลาดและภาวะการแข่งขัน

ด้วยยุทธศาสตร์ที่กำหนดไว้ ในการสร้างความแตกต่างทางการแข่งขัน
ด้วยร้านอาหารรสชาติต้นตำรับที่มีความหลากหลาย
ตอบสนองความต้องการของกลุ่มลูกค้าที่แตกต่างกัน
รวมไปถึงการออกแบบร้านที่มีเอกลักษณ์ในรูปแบบหมู่บ้านญี่ปุ่น ทำให้ อัย เจแปนนีส วิลเลจ
ประสบความสำเร็จและได้การตอบรับอย่างดีจากผู้บริโภค โดยมีลูกค้าที่เข้ามาใช้บริการโดยเฉลี่ยถึง
30,000 คนต่อเดือน

พัฒนาการที่สำคัญของการดำเนินธุรกิจของฝ่าย คือ การวางระบบการปฏิบัติการจัดการภายในร้าน
โดยการจัดตั้งบริษัท แอล ฟู้ดโซลูชันส์ จำกัด ขึ้น
เพื่อให้การบริหารร้านมีความคล่องตัวและมีประสิทธิภาพสูงสุด ควบคู่ไปกับการสร้างแบรนด์ อัย
เจแปนนีส วิลเลจ ให้เป็นที่รับรู้ในกลุ่มเป้าหมายผ่านทางกิจกรรมทางการตลาดในช่วงเทศกาลต่างๆ
อย่างมากมาย ไม่ว่าจะเป็นเทศกาลวาเลนไทน์ หรือวันแม่ เป็นต้น รวมไปถึงการเผยแพร่ แบรนด์
อัย เจแปนนีส วิลเลจ ผ่านสื่อต่างๆ อย่างมากมายในรอบ 1 ปีที่ผ่านมา

-   โครงการในอนาคต

ฝ่ายมีแผนการลงทุนในระบบคลังสินค้าและครัวกลางในปี 2556
เพื่อเป็นฐานในการจัดเตรียมสินค้าและวัตถุดิบที่มีมาตรฐานให้กับร้านอาหารในปัจจุบันและอนาคต
และเป็นศูนย์วิจัยและพัฒนาผลิตภัณฑ์อาหารสำเร็จรูปเพื่อต่อยอดธุรกิจในกลุ่มธุรกิจการค้าของล็อกซเล่ย์
ทั้งนี้ ในปี 2556 ฝ่ายมีแผนการลงทุนที่จะดำเนินการเปิดร้านเพิ่ม
รวมไปถึงการขยายสาขาในระบบแฟรนไชส์

บริษัท ล็อกซเล่ย์ เทรดดิ้ง จำกัด

-   ลักษณะและการจัดหาผลิตภัณฑ์หรือบริการ

บริษัท ล็อกซเล่ย์ เทรดดิ้ง จำกัด เป็นหนึ่งในกลุ่มธุรกิจการค้าของ บริษัท ล็อกซเล่ย์ จำกัด
(มหาชน) เป็นผู้นำในธุรกิจตัวแทนจำหน่ายตราสินค้าอุปโภคและบริโภคชั้นนำในประเทศไทยมากกว่า
30 ปี บริษัทเสนอบริการด้านการขยายตลาด ทำให้ธุรกิจสามารถขยายในตลาดใหม่
และเติบโตในตลาดที่มีอยู่เดิม ทางบริษัทกระจายสินค้าผ่านช่องทางการจัดจำหน่ายที่หลากหลาย
ทั้งร้านค้าส่ง ร้านค้าปลีก ร้านค้าปลีกสมัยใหม่ โรงแรม / ภัตตาคารชั้นนำ
และกลุ่มผู้บริโภคมากกว่า 40,000 แห่งทั่วประเทศ นอกจากเป็นผู้จัดจำหน่าย /
กระจายสินค้าแล้วบริษัทยังทำหน้าที่ดูแลกิจกรรมทางการตลาดให้กับเจ้าของสินค้าด้วย
ปัจจุบันทางบริษัทได้รับความไว้วางใจจากเจ้าของผลิตภัณฑ์ชั้นนำต่างๆ อาทิเช่น น้ำมันพืชกุ๊ก
นมสดหนองโพ น้ำปลาตราตราชั่ง ถั่วลันเตากรอบตรากรีนนัท ปลาทูน่า
และปลาซาร์ดีนกระป๋องตราซีเล็ค และชาตราระมิงค์

-   การตลาดและภาวะการแข่งขัน

ตลาดสินค้าอุปโภคบริโภคมีภาวะการแข่งขันสูง
ทั้งในเรื่องราคาและกิจกรรมส่งเสริมการขายการตลาดมีการเปลี่ยนแปลงอย่างรวดเร็ว
และผลกระทบจากภัยธรรมชาติ แต่ด้วยการบริหารที่มีประสิทธิภาพและความเข้าใจสภาพตลาด
ทำให้ผลิตภัณฑ์ของบริษัทฯเป็นที่นิยมของผู้บริโภคมาตลอด

-   โครงการในอนาคต

นอกจากการเป็นผู้จัดจำหน่ายและกระจายสินค้าชั้นนำให้ครอบคลุมตอบสนองความต้องการของลูกค้าทุกประเภทแล้ว
บริษัทมีนโยบายพัฒนาสินค้าและธุรกิจในตราสินค้าของตัวเองด้วย
รวมไปถึงการขยายตลาดไปยังต่างประเทศโดยเฉพาะประเทศในกลุ่ม AEC
เพื่อเพิ่มความมั่นคงแข็งแกร่งให้แก่ธุรกิจ

บริษัท พาร์ทโซน (ประเทศไทย) จำกัด

-   ลักษณะและการจัดหาผลิตภัณฑ์หรือบริการ

บริษัทดำเนินธุรกิจด้านการจัดจำหน่าย อะไหล่รถยนต์ อะไหล่รถจักรยานยนค์สำหรับตลาดทดแทน
จัดจำหน่ายและให้บริการ เครื่องมือและอุปกรณ์ที่ใช้ในงานบริการรถยนต์ อุตสาหกรรม
และใช้งานทั่วไป

สินค้าที่จำหน่ายแบ่งออกเป็นสินค้าที่บริษัทได้รับแต่งตั้งให้เป็นผู้แทนจำหน่ายแต่เพียงผู้เดียว
ในประเทศไทย และสินค้าที่บริษัทเป็นหนึ่งในตัวแทนจำหน่ายจากหลายตัวแทน ทั้งนี้
หากเป็นสินค้าที่บริษัทต้องการควบคุมกิจกรรมทางการตลาด ราคา และช่องทางการจำหน่าย
บริษัทจะพยายามติดต่อเพื่อให้ได้มาซึ่งการเป็นตัวแทนแต่เพียงผู้เดียวในพื้นที่ที่ต้องการทำตลาดสำหรับสินค้าที่มีหลายตัวแทนจำหน่ายมักเป็นสินค้าที่ติดตลาดอยู่แล้ว
ซึ่งบริษัทจำเป็นที่ต้องมีสินค้าส่วนนี้ไว้ด้วยเพื่อบริการลูกค้าที่เจาะจงในตัวสินค้า อย่างไรก็ตาม
บริษัทก็มีนโยบายพัฒนาสินค้าภายใต้แบรนด์ของบริษัทเองเพื่อสร้างศักยภาพการแข่งขันให้มากขึ้น

นอกจากบริษัทมีสำนักงานและคลังสินค้าหลักที่กรุงเทพมหานครแล้ว
บริษัทยังมีสาขาในภาคเหนือที่จังหวัดเชียงใหม่ และมีสาขาในภาคใต้ที่จังหวัดสุราษฎร์ธานี
ทั้งนี้เพื่อใช้เป็นสำนักงานย่อย ศูนย์กระจาย
และเป็นศูนย์ซ่อมบำรุงและบริการหลังการขายในภูมิภาคนั้น

-   การตลาดและภาวะการแข่งขัน

บริษัทมีนโยบายและลักษณะการตลาดที่ต้องการสร้างช่องทางการกระจายสินค้าที่สามารถควบคุมได้
โดยจำหน่ายสินค้าไปยังร้านค้าปลีก อู่ซ่อมรถ ศูนย์บริการ และตัวแทนจำหน่าย ในส่วนธุรกิจค้าส่ง
บริษัทจำหน่ายสินค้าผ่านพนักงานขายส่งของบริษัท ที่กระจายครอบคลุมทั่วประเทศ
ในส่วนธุรกิจค้าปลีก บริษัทจำหน่ายสินค้าผ่านสาขาของบริษัท

ในตลาดทดแทนสำหรับอะไหล่รถ และเครื่องมือช่าง
คู่แข่งโดยตรงส่วนใหญ่เป็นลักษณะธุรกิจครอบครัว คู่แข่งโดยอ้อม คือ โรงงานผลิต หรือผู้นำเข้า
แต่แนวโน้มของตลาดยังมีการเจริญเติบโตที่ดีตามอัตราการเจริญ
เติบโตของการจำหน่ายรถยนต์และรถจักรยานยนต์
โดยมีลูกค้าที่เป็นผู้ที่ประกอบธุรกิจให้บริการซ่อมบำรุงรักษารถยนต์และรถจักรยานยนต์

ในส่วนอะไหล่รถนั้น เทคโนโลยียานยนต์มีการเปลี่ยนแปลงไม่มากนัก นอกจากโมเดลรถรุ่นใหม่ๆ
ปัจจุบันมีผู้ประกอบการตั้งโรงงานผลิตชิ้นส่วนอะไหลารถมากขึ้น
อีกทั้งการเปิดเขตการค้าเสรีทำให้มีผู้จำหน่ายต่างประเทศเข้ามาในประเทศมากขึ้น
บริษัทจึงต้องพัฒนาเครือข่ายสาขาให้ครอบคลุมทั่วถึง และเป็นผู้นำในธุรกิจ

-   โครงการในอนาคต

บริษัทมีโครงการที่จะเพิ่มผู้แทนขายให้ครอบคลุมพื้นที่เป้าหมายอย่างเข้มข้นและมีเป้าหมายที่จะพัฒนาตลาดใหม่เข้าสู่ช่องทางร้านค้าปลีกเครื่องมือช่าง
กลุ่มสถานศึกษาที่มีการสอนหลักสูตรเครื่องยนต์ กลุ่มตลาดรถโดยสารและรถบรรทุก
และกลุ่มโรงงานอุตสาหกรรม โดยมีแผนการจะเปิดสาขาในปี 2556 ที่จังหวัดอุดรธานีเพิ่ม
เพื่อใช้ในการกระจายสินค้าและเป็นศูนย์ซ่อมบำรุงและบริการหลังการขาย
ในภาคตะวันออกเฉียงเหนือ

  -----------------------------------------------------------------------
  กลุ่มธุรกิจบริการ

  -----------------------------------------------------------------------

ภาพรวม

กลุ่มดำเนินธุรกิจให้บริการทางด้านงานรักษาความปลอดภัยและตรวจค้นที่สนามบินสุวรรณภูมิ
ภูเก็ตให้บริการงานระบบ เครื่องมือ อุปกรณ์ และพนักงาน เกี่ยวกับการรักษาความปลอดภัย
สำหรับอาคารสำนักงาน โรงแรม โรงพยาบาล และบ้านที่อยู่อาศัย ฯลฯ รวมทั้งธุรกิจด้านมีเดีย
และบันเทิง

ในปี 2555 ความต้องการงานทางด้านการรักษาความปลอดภัย ยังคงเพิ่มขึ้นอย่างต่อเนื่อง
ทั้งในส่วนที่เกี่ยวข้องกับธุรกิจการบิน และอาคารสำนักงาน ในขณะที่ธุรกิจมีเดีย และบันเทิง
ด้านการตัดต่อภาพยนตร์ โฆษณาและภาพยนตร์ฟิล์ม มีการแข่งขันค่อนข้างสูง
แต่ก็ยังสามารถรักษาฐานลูกค้า และเป็นที่ยอมรับทั้งตลาดภายในและต่างประเทศ

บริษัท เอเชีย ซิเคียวริตี้ เมเนจเม้นท์ จำกัด

-   ลักษณะผลิตภัณฑ์หรือบริการ

บริษัท เอเชีย ซิเคียวริตี้ เมเนจเม้นท์ จำกัด (ASM) เป็นบริษัทร่วมทุน ระหว่าง บริษัท ล็อกซเล่ย์
จำกัด (มหาชน) และ ไอซีทีเอส ยุโรป โฮลดิ้งส์ บี.วี.(ICTS)
ซึ่งเป็นบริษัทชั้นนำในการให้บริการด้านการรักษาความปลอดภัยธุรกิจการบินในทวีปยุโรป

ASM เริ่มให้บริการงานรักษาความปลอดภัย ณ ท่าอากาศยานสุวรรณภูมิ ให้กับบริษัท
ท่าอากาศยานไทย จำกัด (มหาชน) มาตั้งแต่ปี 2549 จนถึงปัจจุบัน ต่อมาในปี 2551 บริษัทฯ
ได้ขยายธุรกิจ ให้บริการพนักงานรักษาความปลอดภัยให้กับธุรกิจทั่วไป
ซึ่งมีการขยายตัวของธุรกิจอย่างรวดเร็ว

-   การตลาดและภาวะการแข่งขัน

บริษัทได้เติบโตและขยายธุรกิจรักษาความปลอดภัยอย่างต่อเนื่อง ปัจจุบัน บริษัทมีบุคลากรมากกว่า
3,700 คน และมีกลุ่มลูกค้าทั้งภาครัฐและเอกชน อาทิ กลุ่มธุรกิจการบิน กลุ่มธุรกิจบริการ
สถาบันการเงิน กลุ่มอุตสาหกรรม และอาคารสำนักงาน

ในปี 2555 บริษัทได้ขยายการให้บริการกับลูกค้าสายการบิน ณ ท่าอากาศยานภูมิภาค ได้แก่
ท่าอากาศยานเชียงใหม่ และท่าอากาศยานภูเก็ต
ซึ่งบริษัทจึงจัดตั้งสำนักงานสาขาภูมิภาคและมีแผนงานที่จะขยายธุรกิจการรักษาความปลอดภัยทั่วไป
(General Guard) ไปยังภูมิภาคด้วย โดยเฉพาะอย่างยิ่งในจังหวัดภูเก็ต ซึ่งมีโรงแรมระดับ 5-6
ดาว จำนวนมากและเป็นกลุ่มลูกค้าเป้าหมายของบริษัท และในปี 2556
บริษัทจะจัดตั้งสาขาภูมิภาคเพิ่มบริเวณนิคมอุตสาหกรรมแหลมฉบังด้วย โดยกลุ่มลูกค้าเป้าหมายคือ
ฐานลูกค้าในนิคมอุตสาหกรรมและโรงแรมในจังหวัดชลบุรี

นอกจากนี้ บริษัทได้รับผลกระทบจากการที่รัฐบาลประกาศปรับอัตราค่าจ้างขั้นต่ำเมื่อวันที่ 1 เมษายน
2555 ซึ่งทำให้บริษัทมีภาระต้นทุนค่าแรงพนักงานที่สูงขึ้น อย่างไรก็ตาม
บริษัทได้ขอปรับขึ้นค่าบริการจากลูกค้า ซึ่งลูกค้าส่วนใหญ่ตอบสนองตามนโยบายของรัฐบาล

-   โครงการในอนาคต

บริษัทมีความคาดหวังในการขยายธุรกิจรักษาความปลอดภัยให้กับท่าอากาศยานในภูมิภาคต่าง ๆ
ได้แก่ ท่าอากาศยานภูเก็ต ท่าอากาศยานนานาชาติอู่ตะเภา
ท่าอากาศยานนานาชาติกระบี่และท่าอากาศยานนานาชาติสมุย
เนื่องจากธุรกิจการบินมีการอัตราการขยายตัวสูง เนื่องจากจำนวนผู้โดยสารที่มากขึ้นทุกปี
เที่ยวบินที่เพิ่มขึ้น ท่าอากาศยานต่าง ๆ จำเป็นต้องขยายพื้นที่อาคารผู้โดยสารเพื่อรองรับ
ส่งผลให้มีความต้องการพนักงานรักษาความปลอดภัยในลักษณะงานจ้างบริการแรงงานภายนอก
(outsource) มากยิ่งขึ้น

บริษัท โอเรียนทัล โพสท์ จำกัด

-   ลักษณะผลิตภัณฑ์และบริการ

บริษัทประกอบธุรกิจการให้บริการด้าน Post Production ครบวงจรสำหรับภาพยนตร์โฆษณา
ภาพยนตร์ฟิล์ม และภาพยนตร์สารคดีให้แก่ลูกค้าทั้งในประเทศและต่างประเทศ
โดยมีการพัฒนาอย่างต่อเนื่องทั้งทางด้านเทคโนโลยีของเครื่องมืออุปกรณ์และศักยภาพของช่างฝีมือผู้เชี่ยวชาญในการให้บริการ
ซึ่งในปัจจุบันได้มีเทคโนโลยีที่เปลี่ยนไป การทำงานในด้านดิจิตอลมีมากขึ้นทั้งด้านการถ่ายทำและ
การทำภาพเทคนิคพิเศษ ทางบริษัทก็ได้ปรับตัวให้สอดคล้องกับการเปลี่ยนแปลงโดยให้บริการใหม่ๆ
อาทิเช่น การแก้สีด้วยอุปกรณ์ที่มีความละเอียดสูง (Digital Color Correction), การตัดต่อ
(Editing), การสร้างสรรค์ภาพเทคนิคพิเศษ (Visual Effects), การตกแต่งและซ้อนภาพ
(Compositing), การสร้างสรรค์ภาพเคลื่อนไหว 3 มิติ (Computer Graphic Animation),
การแปลงสัญญาณดิจิตอลเป็นฟิล์ม (Kinetransfer) และการให้บริการด้านการ รับ – ส่ง
ข้อมูลดิจิตอล (Advanced Digital Media Transfer Service)
และการทำไฟล์ข้อมูลให้สามารถเผยแพร่ได้ในทาง social media ต่างๆ

นอกจากนี้ บริษัทได้มีการแบ่งสายธุรกิจในการให้บริการด้านภาพยนตร์ฟิล์มเพิ่มเติม
เพื่อรองรับการขยายตลาดของธุรกิจสายฟิล์มที่มีการพัฒนาในการถ่ายทำด้วยกล้องดิจิตอลความละเอียดสูง
ในนามของบริษัท โพสทิค จำกัด ซึ่งทำให้สามารถควบคุมมาตรฐานและการให้บริการใหม่ๆ อาทิเช่น
Digital Cinema Package, Digital Subtitling และ Direct to Print
ซึ่งเป็นเทคโนโลยีที่สามารถแปลงข้อมูลดิจิตอลให้สามารถฉายได้บนฟิล์มโดยมีความละเอียดสูง
โดยได้เพิ่มเติมศักยภาพให้สามารถทำงานทางด้าน 3 มิติ (3D Stereoscopic)
ซึ่งเป็นที่ต้องการของตลาดภาพยนตร์ทั้งในและต่างประเทศ

-   การตลาดและภาวะการแข่งขัน

บริษัทยังได้วางแผนรองรับการเปลี่ยนแปลงของตลาดที่มีการถ่ายทำด้วยระบบดิจิตอลเพิ่มมากขึ้น
เพื่อสามารถรองรับกับเทคโนโลยีในการถ่ายทำที่เปลี่ยนแปลงไป
อีกทั้งยังหาเครือข่ายของพันธมิตรมากขึ้น ทำให้สามารถรับงานได้ทุกส่วน หรือ บางส่วน
ที่ทำให้สามารถอยู่ในตลาดที่มีสภาวะการแข่งขันที่สูงขึ้นทั้งภายในและต่างประเทศ
ทั้งด้านราคาและการบริการของเครื่องมือและอุปกรณ์ที่ใกล้เคียงกัน
บริษัทปรับแผนกลยุทธ์เพื่อให้เกิดความแตกต่างในการบริการ
ซึ่งลูกค้าอาจมีความต้องการหลากหลายและมีข้อจำกัดในเรื่องของเวลาหรืองบประมาณ
บริษัทจึงได้จัดทีมงานที่เชี่ยวชาญในการสร้างสรรค์งานตั้งแต่เริ่มต้นและระหว่างการถ่ายทำเพื่อให้คำปรึกษา
จนถึงกระบวนการส่งมอบงานให้ลูกค้า
เพื่อให้สามารถผลิตงานได้ตรงความต้องการของลูกค้าในเวลาที่จำกัด
อันถือเป็นจุดแข็งในการให้บริการของบริษัทโดยกลุ่มเป้าหมายของบริษัท คือ
บริษัทผู้ผลิตภาพยนตร์โฆษณา เอเจนซี่โฆษณา และบริษัทผู้ผลิตภาพยนตร์ฟิล์ม
และคาดการณ์ว่าสภาวะการแข่งขันในด้านราคาจะ ทวีความรุนแรงมากขึ้น
จึงมุ่งเน้นให้เกิดการพัฒนาด้านคุณภาพและส่งมอบงานให้ตรงตามเวลาได้เพื่อสร้างความเชื่อมั่นให้กับลูกค้า

-   โครงการในอนาคต

บริษัทวางแผนการเพิ่มรายได้ทางด้านเทคนิคภาพพิเศษของภาพยนตร์ฟิล์มและโฆษณาให้มากขึ้น
โดยมุ่งเน้นด้านคุณภาพ การบริการ และการบริหารเวลา
เพื่อเพิ่มประสิทธิภาพในการรองรับงานในรูปแบบต่างๆ
ที่จะเป็นมาตรฐานในอนาคตของเทคโนโลยีด้านดิจิตอล

นอกจากนี้ บริษัทยังมุ่งในการพัฒนาผลิตภัณฑ์ที่สามารถให้บริการแก่ลูกค้า
ด้วยเทคนิคการแก้สีด้วยระบบ 3 มิติ (Stereoscopic)
ซึ่งในปัจจุบันมีความต้องการเสนอผลงานในรูปแบบที่แปลกใหม่
โดยจะเน้นการให้บริการเพิ่มเติมให้กับลูกค้า โดยจะมีกลยุทธ์ในการปรับ workflow
การทำงานให้เหมาะสมกับความต้องการของลูกค้าในรูปแบบต่างๆ ได้อย่างมีประสิทธิภาพ

  -----------------------------------------------------------------------
  กลุ่มธุรกิจร่วมทุน

  -----------------------------------------------------------------------

ภาพรวม

ด้วยการดำเนินงานตามนโยบายการลงทุนในธุรกิจที่สามารถทำรายได้ให้บริษัทได้อย่างต่อเนื่อง
ธุรกิจต่างๆ ในกลุ่มธุรกิจร่วมทุนจึงเป็นธุรกิจที่สร้างผลตอบแทนให้บริษัทอย่างสม่ำเสมอ
หน่วยงานในกลุ่มธุรกิจร่วมทุนมีโครงสร้างรายได้ผันผวนต่ำ มีการเติบโตต่อเนื่อง
และมีส่วนสำคัญในการสร้างกำไรให้กลุ่มบริษัทเสมอมา

ในปี 2555 มีกระแสที่รัฐบาลจะดำเนินโครงการสลากออนไลน์ต่อเป็นระยะๆ หน่วยงานในกลุ่มบริษัท
ที่รับผิดชอบงานบริการระบบเกมสลากออนไลน์จึงยังต้องเตรียมความพร้อมทั้งด้านระบบและเจ้าหน้าที่
เพื่อให้สามารถพร้อมให้บริการหากสำนักงานสลากกินแบ่งรัฐบาลแจ้งวันเริ่มจำหน่ายสลากที่แน่นอน
สำหรับธุรกิจอื่นในกลุ่มยังคงสามารถสร้างกำไรให้กลุ่มบริษัทเป็นอย่างดี ดังที่กล่าวข้างต้น

ฝ่ายธุรกิจเกมสลาก

-   ลักษณะและการจัดหาผลิตภัณฑ์หรือบริการ

ฝ่ายธุรกิจเกมสลาก เป็นผู้รับดำเนินการให้แก่บริษัท ล็อกซเล่ย์ จีเท็ค เทคโนโลยี จำกัด
ในการให้บริการระบบเกมสลากแก่สำนักงานสลากกินแบ่งรัฐบาล
ตามสัญญาจ้างบริการระบบเกมสลาก (ลงนามวันที่ 29 กรกฎาคม 2548)
โดยฝ่ายมีหน้าที่เตรียมการติดตั้งระบบเกมสลาก เครือข่ายสื่อสาร เครื่องจำหน่ายสลากทั่วประเทศ
12,000 เครื่อง พร้อมทั้งปฏิบัติการให้บริการระบบเกมสลากแก่ตัวแทนจำหน่าย
ซึ่งการคิดค่าบริการจะมีระยะตามสัญญา 5 ปี นับจากวันที่เริ่มจำหน่ายสลาก

ฝ่ายได้ทำการติดตั้งเครื่องจำหน่ายสลากทั่วประเทศจนถึงปลายปี พ.ศ. 2549
พร้อมทั้งอบรมตัวแทนจำหน่ายไปแล้วประมาณ 7,000 เครื่อง
แต่จนถึงปัจจุบันสำนักงานสลากยังไม่สามารถอนุมัติให้เริ่มดำเนินการจำหน่ายได้ ณ วันที่ 31
ธันวาคม 2555 มีเครื่องจำหน่ายสลากที่ติดตั้งอยู่กับตัวแทนจำหน่าย 5,161 เครื่อง
ฝ่ายยังต้องดูแลบำรุงรักษาระบบให้อยู่ในสภาพที่พร้อมในระดับหนึ่ง
เพื่อรอความแน่ชัดจากสำนักงานที่จะดำเนินการจำหน่ายต่อไป

บริษัท ล็อกซเล่ย์ จีเท็ค เทคโนโลยี จำกัด

-   ลักษณะและการจัดหาผลิตภัณฑ์หรือบริการ

บริษัทเกิดจากการร่วมทุนระหว่างกลุ่มบริษัท ล็อกซเล่ย์ จำกัด (มหาชน) และกลุ่มบริษัท GTECH
Corporation เพื่อให้บริการระบบเกมสลากแก่สำนักงานสลากกินแบ่งรัฐบาล
ตามสัญญาจ้างบริการระบบเกมสลาก โดยบริษัทจะต้องออกแบบ จัดหา
ติดตั้งและดำเนินการให้บริการระบบเกมสลากแบบออนไลน์ ภายใต้การควบคุมของสำนักงานสลาก
ระบบเกมสลากประกอบด้วยศูนย์ประมวลผลระบบเกมสลากส่วนกลาง (ทั้งศูนย์หลักและศูนย์สำรอง)
ระบบเครือข่ายสื่อสาร
รวมทั้งการติดตั้งเครื่องจำหน่ายสลากให้กับตัวแทนจำหน่ายที่ได้รับการแต่งตั้งจากสำนักงานสลากทั่วประเทศ

เทคโนโลยีระบบเกมสลากที่ใช้เป็นของบริษัท GTECH Corporation
ซึ่งเป็นผู้นำในการให้บริการระบบเกมสลากแบบครบวงจรทั่วโลก GTECH ชำนาญในการออกแบบ
ติดตั้งดำเนินการ สนับสนุนระบบคอมพิวเตอร์
และเครือข่ายสื่อสารที่มีความสลับซับซ้อนให้แก่หน่วยงานสลากชั้นนำทั่วโลก
โดยมีลูกค้าใช้บริการรวมไม่ต่ำกว่า 100 รายใน 6 ทวีป

ในปัจจุบัน
บริษัทอยู่ระหว่างการประสานงานกับสำนักงานสลากกินแบ่งรัฐบาลในการที่จะเริ่มจำหน่ายสลากด้วยระบบเกมสลากออนไลน์ของบริษัทตามสัญญาโดยเร็ว

บริษัท บีพี-คาสตรอล (ประเทศไทย) จำกัด

-   ลักษณะและการจัดหาผลิตภัณฑ์หรือบริการ

บริษัท ล็อกซเล่ย์ จำกัด (มหาชน) ร่วมทุนกับบริษัท บีพี ออยล์ จากสหราชอาณาจักร
ดำเนินธุรกิจเป็นผู้ผลิตและจำหน่ายผลิตภัณฑ์น้ำมันหล่อลื่นเครื่องยนต์ ภายใต้เครื่องหมายการค้า
“คาสตรอล” (Castrol) และ “บีพี” (BP)
ซึ่งทั้งสองผลิตภัณฑ์มีศักยภาพทางการตลาดที่ต่างกันและเป็นที่นิยมของผู้บริโภค
วัตถุดิบส่วนใหญ่ที่ใช้ในการผลิตมาจากแหล่งภายในประเทศ
บริษัทสามารถผลิตสินค้าที่มีคุณภาพและเพียงพอต่อความต้องการของลูกค้า
อีกทั้งมีการปรับปรุงและพัฒนาเทคโนโลยีสินค้าอยู่ตลอดเวลาเพื่อให้ได้สินค้าที่มีคุณภาพสูงสุดและเหมาะสม
หรือตรงตามความต้องการของลูกค้าได้มากที่สุด

พร้อมกันนี้ บริษัทได้ปรับปรุงแนวทางการกระจายสินค้า
โดยส่วนใหญ่ผ่านตัวแทนจำหน่ายของบริษัทให้กับลูกค้า เพื่อทำการจัดส่งสินค้าได้สะดวก ถูกต้อง
รวดเร็ว และง่ายต่อการควบคุมดูแลและเข้าถึงผู้บริโภคได้อย่างทั่วถึง

-   การตลาดและภาวะการแข่งขัน

ภาวะการตลาดมีการแข่งขันรุนแรง คู่แข่งขันยังคงใช้กลยุทธ์การตัดราคา จัดรายการโปรโมชั่น
และโฆษณาตามสื่อต่างๆ อย่างต่อเนื่อง บริษัทผู้จัดจำหน่ายน้ำมันหล่อลื่นเครื่องยนต์ 5
อันดับแรกในตลาด ได้แก่ ปตท เชลล์ บีพี–คาสตรอล คาลเทกซ์ และ เอ็กซอลโมบิล
สัดส่วนในตลาดของทั้ง 5 บริษัทรวมกันประมาณ 65% และอีก 35% ประมาณ 200 บริษัท
เป็นคู่แข่งรายย่อย บริษัทในฐานะที่เป็นหนึ่งในผู้นำและมีสัดส่วนในตลาดสูง
จึงต้องปรับเปลี่ยนกลยุทธ์และวิธีการต่างๆ อย่างสม่ำเสมอ
เพื่อรักษาสัดส่วนในตลาดและรักษาผลประกอบการให้อยู่ในสภาวะที่ยังคงเดินหน้าต่อไปได้
และยังคงยึดหลักการเน้นคุณภาพของสินค้าและการบริการที่ดีเลิศให้กับลูกค้าและผู้บริโภค
เป็นปัจจัยในการประกอบธุรกิจที่สำคัญเสมอ ลูกค้ากลุ่มเป้าหมาย คือ
ลูกค้าทั่วไปที่มียานพาหนะในการเดินทาง และธุรกิจด้านการขนส่ง ทางบก และทางทะเล
รวมถึงอุตสาหกรรมต่างๆ ที่ใช้เครื่องจักรหนัก

-   โครงการในอนาคต

เป้าหมายในอนาคตของบริษัท คือ เป็นผู้นำอย่างเด่นชัดในตลาดน้ำมันหล่อลื่น เครื่องยนต์
กลยุทธ์และนโยบายหลักคือการพัฒนาสินค้าให้ตอบสนองความต้องการผู้บริโภคด้วยเทคโนโลยีที่ทันสมัย
และ การขยายฐานลูกค้าให้เพิ่มมากขึ้นโดยการมุ่งเน้นในกลุ่มร้านซ่อม
และอู่รถอิสระสำหรับรถยนต์และรถจักรยานยนต์ โดยอาศัยความสัมพันธ์อันดี
และการพัฒนาให้กลุ่มร้านซ่อมเหล่านี้มีภาพลักษณ์ การบริการและรูปแบบที่โดดเด่นแตกต่างจากคู่แข่ง
และเป็นศูนย์บริการเปลี่ยนถ่ายน้ำมันเครื่องที่มีมาตรฐานภายใต้ชื่อ Castrol Auto Service และ
Castrol BikePoint

นอกจากนี้ บริษัทยังเน้นการสื่อสารให้เข้าถึงผู้บริโภคโดยผ่านกิจกรรมที่ผู้บริโภคสนใจ เช่น
การสปอนเซอร์รายการฟุตบอลโลกปี 2014 การแข่งขันเวิล์ดแรลลี่แชมป์เปี่ยนชิพ
การแข่งขันเวิลด์ซุปเปอร์ไบค์ เป็นต้น

บริษัท ไทยไฟเบอร์ออพติคส์ จำกัด

-   ลักษณะและการจัดหาผลิตภัณฑ์หรือบริการ

บริษัท ไทยไฟเบอร์ออพติคส์ จำกัด เป็นบริษัทร่วมทุนระหว่างบริษัท ล็อกซเล่ย์ จำกัด (มหาชน)
และบริษัท บางกอก เทเลคอม จำกัด
ผู้ผลิตเคเบิลโทรศัพท์ตัวนำทองแดงชั้นแนวหน้าของประเทศไทย
ภายใต้การถ่ายทอดเทคโนโลยีการออกแบบและผลิตสายเคเบิลใยแก้วนำแสงระดับโลกจาก
Furukawa Electric Co., Ltd. ประเทศญี่ปุ่น ตามมาตรฐานสากล ITU (International
Telecommunication Union)
และบริษัทจัดจำหน่ายเคเบิลใยแก้วเพื่อโครงข่ายสำหรับผู้ให้บริการเทคโนโลยี 3G
ซึ่งมีการประมูลใบอนุญาตเป็นที่เรียบร้อยแล้ว

ทั้งนี้ บริษัทให้ความสำคัญกับสิ่งแวดล้อมเป็นอย่างยิ่ง
โดยออกแบบและผลิตผลิตภัณฑ์ที่เป็นมิตรกับสิ่งแวดล้อมตามมาตรฐานสากล RoHS (Restriction
of Hazardous Substances Directive in electrical and electronic
equipment) และ ISO 14001 บริษัทได้รับการรับรองระบบคุณภาพ ISO 9001:2008 และ ISO
14001:2004 จากผู้ให้การรับรองระดับโลก BUREAU VERITAS (BVQI)

-   การตลาดและภาวะการแข่งขัน

ประเทศไทยกำลังขยายเครือข่ายโทรคมนาคม 3G หลังจากประมูลใบอนุญาตแล้ว
ความต้องการใช้งานอินเทอร์เน็ตความเร็วสูง (Broadband) และ WIFI เพิ่มมากขึ้น
การรับข้อมูลข่าวสารทั้งภาพและเสียง (Multi Media) ในอุปกรณ์สมาร์ทดีไวซ์ทั้งหลาย
ยังคงต้องอาศัยโครงข่ายใยแก้วนำแสงเป็นหลัก
กระทรวงอุตสาหกรรมได้เห็นความสำคัญของเคเบิลใยแก้วนำแสงจึงได้ออกเป็นมาตรฐานบังคับ
มอก. สำหรับเคเบิลใยแก้วนำแสง
ซึ่งผู้ผลิตและผู้นำเข้าต้องได้รับใบอนุญาตทำผลิตภัณฑ์อุตสาหกรรมที่มีพระราชกฤษฎีกากำหนดให้ต้องเป็นไปตามมาตรฐานหรือนำเข้าสายเคเบิลใยแก้วนำแสงที่จำหน่ายในประเทศไทยเท่านั้น

บริษัทได้ดำเนินการขยายการผลิตเพื่อรองรับตลาดอาเซียน
ด้วยความต้องการของตลาดภายในประเทศยังคงมีสูงอยู่ ทำให้มีคู่แข่งรายใหม่ๆ
มาลงทุนเพิ่มในประเทศ นอกเหนือจากการนำเข้าจากจีนเป็นส่วนใหญ่
ซึ่งราคาเป็นปัจจัยหลักในการทำตลาด อย่างไรก็ตาม
ลูกค้าที่ซื้อผลิตภัณฑ์ที่ไม่ได้มาตรฐานต้องบำรุงรักษาเปลี่ยนเคเบิลใยแก้วนำแสงใหม่
ทำให้ต้องเสียค่าใช้จ่ายซ้ำซ้อนและมีปัญหาในการบริการแก่ลูกค้า

-   งานที่ยังไม่ได้ส่งมอบและโครงการในอนาคต

บริษัทอยู่ระหว่างดำเนินงานโครงการ NEdNet ร่วมกับบริษัท ล็อกซเล่ย์ จำกัด (มหาชน) อีก 1 ปี
บริษัทยังคงพัฒนาผลิตภัณฑ์ให้เหมาะสมกับการใช้งานและรองรับโครงข่าย FTTx indoor and
outdoor สำหรับตลาด FTTx แล้ว

บริษัท บลูสโคป สตีล (ประเทศไทย) จำกัด

บริษัท บลูสโคป ไลสาจท์ (ประเทศไทย) จำกัด

-   ลักษณะและการจัดหาผลิตภัณฑ์หรือบริการ

บริษัท บลูสโคป สตีล (ประเทศไทย) จำกัด และ บริษัท บลูสโคป ไลสาจท์ (ประเทศไทย) จำกัด
เป็นบริษัทร่วมลงทุนระหว่าง บริษัท ล็อกซเล่ย์ จำกัด (มหาชน) กับ บลูสโคป สตีล ลิมิเต็ด
(BlueScope Steel Limited)
ซึ่งเป็นบริษัทชั้นนำของออสเตรเลียที่มีการลงทุนมากที่สุดในประเทศไทย
และเป็นผู้นำระดับโลกด้านผลิตภัณฑ์เหล็กเคลือบ
ดำเนินธุรกิจในการผลิตและจำหน่ายผลิตภัณฑ์เหล็กเคลือบสังกะสี เหล็กเคลือบสี
และเหล็กเคลือบผสมระหว่างอะลูมิเนียมกับสังกะสี
โดยมีโรงงานผลิตเหล็กที่นิคมอุตสาหกรรมมาบตาพุด
โรงงานเคลือบโลหะผสมด้วยวิธีการชุบร้อนแบบต่อเนื่อง และโรงงานเหล็กเคลือบสี
ปัจจุบันเป็นผู้ผลิตและจัดจำหน่ายแต่เพียงผู้เดียว ในส่วนของเหล็กเคลือบโลหะผสม ZINCALUME
ซึ่งเป็นเหล็กเคลือบโลหะผสมระหว่างอลูมิเนียมกับสังกะสี
มีประสิทธิภาพในการต้านทานการกัดกร่อนและการเกิดสนิม
มีอายุการใช้งานที่ยาวนานกว่าเหล็กเคลือบสังกะสีถึง 4 เท่าตัว และผลิตภัณฑ์เหล็กเคลือบสี CRP
ANTIBACTERIAL WITH FOODGRADE
เป็นเหล็กเคลือบสีที่ได้รับการออกแบบเป็นพิเศษสำหรับการนำไปใช้งานเป็นผนังห้องเย็นในอุตสาหกรรมอาหาร
และได้รับการออกแบบให้ตรงตามเงื่อนไขของ USDA (United States Department of
Agriculture) เพื่อให้เหมาะกับสภาพการใช้งานของผนังห้องเย็นเป็นเวลานาน
ขณะเดียวกันยังเป็นผู้นำเทคโนโลยีด้านการผลิตเหล็กเคลือบที่ทันสมัยสำหรับอาคาร
และอุตสาหกรรมการก่อสร้าง รวมถึงเป็นผู้ผลิตเหล็กรีดสำเร็จรูป (roll former)
เพื่องานก่อสร้างอาคารและงานโครงสร้างอาคารเหล็กสำเร็จรูป (PEB)

-   การตลาดและภาวะการแข่งขัน

การเคลื่อนไหวของราคาเหล็กยังคงค่อนข้างผันผวนตามวิกฤตเศรษฐกิจโลก
ตลาดภายในประเทศโดยรวมมีอัตราขยายตัวที่ลดลงและมีการแข่งขันสูง
เนื่องจากภาวะเศรษฐกิจในประเทศที่ชะลอตัวจากปัจจัยทางการเมือง
และสืบเนื่องจากผลกระทบน้ำท่วมใหญ่เมื่อปลายปี 2554
ส่งผลให้มีการเลื่อนการลงทุนในโครงการสาธารณูปโภค (Mega Project) ของภาครัฐ
ทำให้ผู้ประกอบการภายในประเทศชะลอและเลื่อนการลงทุน
บริษัทได้ปรับกลยุทธทางการตลาดเพื่อตอบสนองความต้องการของตลาดได้หลากหลายและรวดเร็วยิ่งขึ้น
รวมทั้งการเสนอรูปแบบธุรกิจแบบครบวงจรในลักษณะ Turnkey Project
ในโครงการก่อสร้างอาคารสำเร็จรูปด้วยต้นทุนที่ประหยัดกว่า ทั้งขนาดเล็ก และขนาดใหญ่
นอกจากนี้
บริษัทยังได้มุ่งเน้นในการพัฒนาตลาดที่พักอาศัยและอาคารขนาดเล็กเพื่อขยายโอกาสทางธุรกิจในต่างจังหวัดภายใต้แบรนด์สินค้า
P-ZACS^(®) และ จิงโจ้เหล็ก^(®) จนมีผลการเติบโตเป็นที่น่าพอใจ
ส่วนตลาดต่างประเทศยังคงชะลอตัวอยู่เช่นกัน
ซึ่งเป็นผลจากการขยายตัวทางเศรษฐกิจของกลุ่มประเทศผู้นำทางเศรษฐกิจที่มีแนวโน้มลดลง
จากวิกฤตทางสถาบันการเงินในสหรัฐและสหภาพยุโรป

-   โครงการในอนาคต

บริษัทมุ่งเน้นการเพิ่มสัดส่วนในตลาดวัสดุก่อสร้างภายในประเทศ
โดยเฉพาะจากผลิตภัณฑ์ใหม่ที่มีคุณลักษณะเด่นเฉพาะด้าน ที่สามารถตอบสนองความต้องการลูกค้า
เช่น ผลิตภัณฑ์เหล็กเคลือบสี CLEAN COLORBOND® Thermatech
ที่ตอบสนองการออกแบบอาคารประหยัดพลังงาน รวมทั้งเหล็กเคลือบสี PZACS Natural และ
Dazzle ซึ่งมีลักษณะผิวที่สวยงาม เหมาะกับตลาดหลังคาเหล็กสำหรับผู้ใช้ทั่วไป
พร้อมทั้งมุ่งเน้นการสร้างแบรนด์ในตลาดที่พักอาศัยและอาคารขนาดเล็ก
เพื่อสร้างมูลค่าและความสามารถในการแข่งขันของสินค้า นอกจากนี้
ทางบริษัทยังคงมุ่งพัฒนาผลิตภัณฑ์สำเร็จรูปเช่น อาคารสำเร็จรูป Ranbuild® และ
ระบบโครงสร้างหลังคาสำเร็จรูป EnduroFrame® เพื่อสร้างโอกาสทางการตลาดให้มากขึ้น

  -----------------------------------------------------------------------
  หน่วยงานสนับสนุน

  -----------------------------------------------------------------------

กลุ่มบริหารและการเงิน

-   หน้าที่และความรับผิดชอบของหน่วยงาน

กลุ่มดูแลรับผิดชอบงานด้านการเงิน บัญชี กฎหมาย รวมทั้งสินเชื่องานโครงการ
สินเชื่อเงินทุนหมุนเวียนทั่วไป และการลงทุนอื่นๆ ที่เกี่ยวข้อง โดยแบ่งการบริหารงานออกเป็น 5
ฝ่าย ได้แก่ ฝ่ายบัญชีบริหาร ฝ่ายการเงินและสินเชื่อ ฝ่ายบริหารเงินทุนและสินเชื่อโครงการ
ฝ่ายกฎหมายและหลักทรัพย์ และฝ่ายกลยุทธ์การลงทุนและนักลงทุนสัมพันธ์

-   การดำเนินงานในปีที่ผ่านมาและโครงการในอนาคต

ในปี 2555 กลุ่มยังคงรักษานโยบายบริหารงานโดยเน้นการดูแลรักษาสภาพคล่องทางการเงิน
จัดเตรียมสินเชื่องานโครงการแยกต่างหากจากสินเชื่อเงินทุนหมุนเวียนทั่วไป
ตลอดจนเลือกใช้เครื่องมือทางการเงินที่เหมาะสมมาบริหารงาน
เพื่อให้เกิดประสิทธิภาพสูงสุดและมีต้นทุนทางการเงินที่สามารถแข่งขันได้
พร้อมกับดำเนินการเร่งรัดเก็บเงินจากลูกหนี้ให้เป็นไปตามระยะเวลาที่กำหนด
และพิจารณาให้วงเงินสินเชื่ออย่างเคร่งครัดเพื่อป้องกันการเกิดหนี้สงสัยจะสูญ นอกจากนี้
กลุ่มได้ดำเนินการปรับระบบการทำงานให้สอดคล้องกับระบบบัญชี
ที่ต้องรองรับมาตรฐานการบัญชีและกฎระเบียบใหม่ๆ
รวมทั้งจัดอบรมให้ความรู้กับผู้เกี่ยวข้องเพื่อเตรียม การเข้าสู่ประชาคมเศรษฐกิจอาเซียน นอกจากนี้
กลุ่มได้ให้ความสำคัญกับการให้ข้อมูลกับนักลงทุนและนักวิเคราะห์มากขึ้น เพื่อให้นักลงทุน
นักวิเคราะห์และผู้ที่เกี่ยวข้อง (Stakeholder) เข้าใจถึงภาพรวมของธุรกิจ ทั้งกลุ่มบริษัท
และแผนการดำเนินงานในอนาคต ซึ่งในปีนี้กลุ่มฯ
ได้เข้าร่วมโครงการของตลาดหลักทรัพย์แห่งประเทศไทยในโครงการให้คำปรึกษาด้านนักลงทุนสัมพันธ์แก่บริษัทจดทะเบียน
ซึ่งมีวัตถุประสงค์เพื่อส่งเสริมและสนับสนุนให้บริษัทจดทะเบียนพัฒนางานด้านนักลงทุนสัมพันธ์

ในปี 2556 กลุ่มมุ่งเน้นในเรื่องการเพิ่มทักษะสำคัญให้ทั่วถึงบุคลากรในทุกระดับเพื่อความ
สำเร็จอย่างยั่งยืนขององค์กร
โดยพัฒนาขบวนการทำงานและระบบเทคโนโลยีให้มีประสิทธิภาพมากยิ่งขึ้น
เพื่อสอดคล้องกับโลกสมัยใหม่ ซึ่งอยู่ในยุคฐานความรู้ (Knowledge Base)
และการสื่อสารไร้พรมแดน โดยเน้น เรื่องของนวัตกรรม
รวมทั้งพัฒนาบุคลากรให้มีศักยภาพพร้อมรับการเปลี่ยนแปลง และความพร้อมสู่การเป็นมืออาชีพ
ขับเคลื่อนไปเป็นทีมพร้อมกับหน่วยงานอื่นๆ ขององค์กรด้วยเป้าหมายเดียวกัน
และมีความผูกพันต่อองค์กร อีกทั้งยังคงต้องเน้นการบริหารต้นทุนทางการเงินให้มีประสิทธิภาพ
ขยายวงเงินสินเชื่อการค้าเพิ่มขึ้นเพื่อรองรับการลงทุนและธุรกิจใหม่ที่จะเกิดขึ้นในอนาคต นอกจากนี้
จากภาวะความเสี่ยงเศรษฐกิจโลกที่ยังคงมีความผันผวนทำให้กลุ่มได้ตระหนักถึงผลกระทบที่อาจมีต่อผลการดำเนินงาน
จึงมีแผนผลักดันให้มีการวางแผนงานที่ละเอียดรอบคอบขึ้น
โดยเฉพาะด้านการลงทุนที่ต้องคำนึงถึงความเสี่ยงเป็นสำคัญควบคู่กันไปกับการรักษาความสมดุลระหว่างผลตอบแทนและระยะเวลาคืนทุน
ส่วนด้านนักลงทุนสัมพันธ์จะมุ่งเน้นสร้างความเข้าใจถึงภาพรวมของธุรกิจและแผนการดำเนินงานในอนาคต
รวมทั้งการนำมุมมองจากภายนอก ทั้งจากนักลงทุนและนักวิเคราะห์เสนอต่อผู้บริหาร
เพื่อให้มีการพัฒนาสู่ความเป็นสากลมากยิ่งขึ้น

ฝ่ายตรวจสอบภายใน

-   หน้าที่และความรับผิดชอบของหน่วยงาน

ฝ่ายตรวจสอบภายในเป็นหน่วยงานอิสระ มีหน้าที่ในการตรวจสอบ
และประเมินความเพียงพอของมาตรการควบคุมภายในของบริษัท และบริษัทในเครือ
และประเมินการบริหารความเสี่ยง
จัดทำรายงานสรุปผลการตรวจสอบและสอบทานพร้อมข้อเสนอแนะ
ตลอดจนติดตามผลการตรวจสอบและการสอบทาน การปรับปรุงตามข้อเสนอแนะ นอกจากนี้
ยังทำการสอบทานรายการที่เกี่ยวโยงกัน การวิเคราะห์รวมถึงหน้าที่ในการควบคุมและตรวจสอบอื่นๆ
ตามที่ได้รับมอบหมาย ตลอดจนการให้คำปรึกษาแก่ฝ่ายต่างๆ ทำให้มั่นใจได้ว่า
บริษัทและบริษัทในเครือมีระบบข้อมูล และรายงานทางการเงินที่มีความถูกต้องเชื่อถือได้
และบริษัทได้มีการปฏิบัติตามกฎระเบียบ นโยบายการทำงานและกฎหมายที่เกี่ยวข้อง
ทรัพย์สินของบริษัทมีอยู่จริง และได้มีการควบคุม จัดเก็บรักษาเป็นอย่างดี
ทำให้การทำงานของบริษัทและบริษัทในเครือได้ดำเนินไปอย่างถูกต้อง รัดกุม
มีประสิทธิภาพและประสิทธิผล ตรงตามเป้าหมายที่วางไว้

-   ผลการดำเนินงานในปีที่ผ่านมาและโครงการในอนาคต

ฝ่ายได้จัดทำแผนการตรวจสอบประจำปี
ให้คณะกรรมการตรวจสอบพิจารณาสอบทานและอนุมัติแผนการตรวจสอบประจำปีดังกล่าว
ฝ่ายได้ร่วมสอบทานข้อมูลทางการเงินที่เสนอแก่ผู้บริหาร
และทำการตรวจสอบและสอบทานระบบการควบคุมภายในของบริษัทและบริษัทในเครือ
ให้คำปรึกษาทั้งทางด้านบัญชีและด้านระบบการควบคุมภายในแก่ฝ่ายต่างๆ ของบริษัท
และบริษัทในเครือ และรายงานผลการตรวจสอบพร้อมได้ให้ข้อเสนอแนะ
ฝ่ายยังทำหน้าที่เป็นผู้ช่วยเหลือและสนับสนุนการพัฒนาระบบงานของฝ่ายต่างๆ ภายในบริษัท
และบริษัทในเครือ เพื่อให้บริษัทและบริษัทในเครือมีระบบการควบคุมภายในที่ดีมีประสิทธิภาพ
และเพื่อเป็นการสนับสนุนให้ทุกหน่วยงานดำเนินงานให้บรรลุตามเป้าหมายของบริษัทที่วางไว้

ฝ่ายตรวจสอบภายในยังได้สอบทานรายการที่เกี่ยวโยงกัน
เพื่อให้เกิดความมั่นใจว่าบริษัทได้มีการดำเนินการที่เป็นไปตามหลักเกณฑ์ของสำนักงานคณะกรรมการกำกับหลักทรัพย์และตลาดหลักทรัพย์
(ก.ล.ต.) และตลาดหลักทรัพย์แห่งประเทศไทย (ตลท.)

ฝ่ายตรวจสอบภายใน ให้ความสำคัญต่อข้อเสนอแนะหรือข้อคิดเห็นจากผู้สอบบัญชีภายนอก
เพื่อนำไปพัฒนาระบบงานทั่วไปของบริษัทให้มีประสิทธิภาพมากยิ่งขึ้น
และยังได้ให้ความสำคัญต่อการที่บริษัทต้องมีระบบการควบคุมภายในที่ดี
ตามแนวทางการกำกับดูแลที่ดีและตามหลักธรรมาภิบาล
โดยมีฝ่ายตรวจสอบภายในเป็นกลไกหลักและยังเป็นผู้สนับสนุนในการสร้างเสริมและควบคุมระบบการควบคุมภายในของบริษัทให้มีความเหมาะสมเพียงพออย่างต่อเนื่อง

ฝ่ายบริหารกลุ่มสื่อสารองค์กร

-   หน้าที่และความรับผิดชอบของหน่วยงาน

ฝ่ายมีหน้าที่ดูแลและสนับสนุนงานทางด้านประชาสัมพันธ์ โฆษณา กิจกรรมส่งเสริมการตลาดและสังคม
รวมทั้งดูแลงานด้านข้อมูลธุรกิจ สื่อสิ่งพิมพ์ และสื่อออนไลน์ ต่างๆ ที่สำคัญ เช่น โปสเตอร์ ปฏิทิน
เว็บไซต์ งานด้านศิลปกรรม และงานกราฟฟิกดีไซด์

-   ผลการดำเนินงานในปีที่ผ่านมาและโครงการในอนาคต

ปี 2555 ฝ่ายได้ดำเนินงานด้านการประชาสัมพันธ์ โฆษณา และกิจกรรมส่งเสริมการตลาด
เพื่อสนับสนุนกลุ่มธุรกิจต่างๆ ของบริษัทอย่างต่อเนื่อง เช่น
การเปิดตลาดและผลิตภัณฑ์ใหม่ของกลุ่มธุรกิจการค้า กลุ่มธุรกิจสารสนเทศและโทรคมนาคม
กลุ่มธุรกิจเทคโนโลยี กลุ่มธุรกิจบริการ กลุ่มธุรกิจงานโครงการ โครงการสลากออนไลน์ ฯลฯ
รวมทั้งงานด้านข้อมูลธุรกิจและข่าว ทั้งบนสื่อสิ่งพิมพ์ และสื่อออนไลน์ เช่น Loxley Website,
LoxFeed, Loxley Facebook
ตลอดจนร่วมประสานงานให้การสนับสนุนกิจกรรมทั้งภายในและภายนอก ได้แก่ ชมรมพนักงาน
งานเลี้ยงรับรอง ถ่ายภาพ งานประชุม งานศิลปกรรม งานกิจกรรมสังคม และงานแสดงสินค้า ฯลฯ

สำหรับปี 2556 ฝ่ายยังคงให้บริการสนับสนุนงานของกลุ่มธุรกิจของบริษัทและบริษัทย่อยเป็นลำดับแรก
โดยจะมุ่งเน้นงานทางด้านประชาสัมพันธ์ โฆษณา งานส่งเสริมกิจกรรมการตลาด สังคม
กิจกรรมภายใน และงานติดต่อกับสื่อมวลชน เหมือนเช่นที่ผ่านมา

กลุ่มทรัพยากรบุคคลและบริหาร

กลุ่มทรัพยากรบุคคลและบริหาร ประกอบด้วย ฝ่ายทรัพยากรบุคคล ฝ่ายบริหารและธุรการ และ
ฝ่ายกิจกรรมองค์กรเพื่อสังคม

ฝ่ายทรัพยากรบุคคล

-   หน้าที่และความรับผิดชอบของหน่วยงาน

ฝ่ายมีหน้าที่รับผิดชอบในการบริหารและพัฒนาทรัพยากรบุคคล โดยดำเนินการ
ประสานงานและให้คำปรึกษาในเรื่องการบริหารค่าจ้างและสวัสดิการ การสรรหาบุคลากร
การกำหนดกลยุทธ์ด้านทรัพยากรบุคคล โดยเฉพาะอย่างยิ่งในเรื่องการวางแผนและพัฒนาบุคลากร
ให้บรรลุตามภารกิจและวิสัยทัศน์ของบริษัท
โดยเน้นการปรับตัวให้สอดคล้องกับสภาวะแวดล้อมและการแข่งขันทางธุรกิจ
เน้นการบริหารงานเชิงรุกและนำเทคโนโลยีสารสนเทศเข้ามาช่วยในการทำงาน

-   ผลการดำเนินงานในปีที่ผ่านมาและโครงการในอนาคต

ในระหว่างปี 2555 บริษัทวางเป้าหมายในการเสริมสร้างทักษะ ความรู้ และ
ความสามารถของพนักงานทั้งในเรื่องงานปัจจุบันและเตรียมความพร้อมสำหรับการเจริญเติบโตของบุคลากรในอนาคต
โดยเฉพาะอย่างยิ่งผู้บริหารในระดับต้นและระดับกลาง โดยสานต่อหลักสูตร Team Quality
Management (TQM) ร่วมกับสถาบันพัฒนาบุคลากรชั้นนำจากภายนอกอย่างต่อเนื่อง
อีกทั้งยังเน้นการพัฒนากลุ่ม Talents ของบริษัทด้วยหลักสูตร Advanced – TQM และ Young
Executives Synergy (YES) เพื่อเสริมสร้างทักษะ ความรู้
ความสามารถให้กลุ่มเป้าหมายดังกล่าว
ฝ่ายยังคงเน้นการจัดกิจกรรมเพื่อส่งเสริมการสื่อสารภายในและกิจกรรมพนักงานสัมพันธ์ในรูปแบบต่างๆ
เพื่อให้พนักงานได้มีส่วนร่วมมากขึ้น และมีความสัมพันธ์อันดีในหมู่พนักงาน อาทิเช่น HR พาสัญจร,
HR พาชิม, และ HR on the Road นอกจากนี้ ฝ่ายยังได้รองรับการขยายตัวทางธุรกิจของบริษัท
โดยการสรรหาผู้บริหารและพนักงานที่มีคุณสมบัติเหมาะสม อาทิเช่น
การลงทุนในธุรกิจอาหารและบริการ รวมถึงการขยายธุรกิจไปยังตลาดต่างประเทศ

ในปี 2556 ฝ่ายได้รับมอบหมายนโนบายให้เน้นความสำคัญเรื่อง Staff Efficiency &
Productivity รวมถึงการบริหารโครงการและลดต้นทุน
และเตรียมความพร้อมสำหรับการขยายตัวไปยังตลาด AEC+ นอกจากนี้ ฝ่ายจะเน้นการประสานงาน
การทำงานร่วมกัน
ของฝ่ายทรัพยากรบุคคลของกลุ่มล็อกซเล่ย์เพื่อให้เกิดประสิทธิภาพและประสิทธิผลมากที่สุด
และสนับสนุนนโยบายการเดินหน้าเป็นกลุ่มล็อกซเล่ย์ต่อไป

กิจกรรมองค์กรเพื่อสังคม

บริษัท ล็อกซเล่ย์ จำกัด (มหาชน) มีพันธกิจในการเสริมสร้างกิจกรรมเพื่อทำประโยชน์ให้กับสังคม
องค์กร คู่ค้า และพนักงานควบคู่ไปด้วย
โดยได้ดำเนินโครงการร่วมกับเครือข่ายจิตอาสาและชุมชนตลาดปีนัง คลองเตย ตั้งแต่ปี พ.ศ.2553
ถึงปี พ.ศ. 2554 ภายใต้ชื่อ “โครงการพลิกฟื้นพื้นที่ เพื่อชุมชนอยู่ยั่งยืน” ระยะ ที่ 1 และ ระยะที่
2 และ ปี 2555 ได้ดำเนิน “โครงการชุมชนอยู่ยั่งยืนอย่างมีส่วนร่วม” ในลักษณะเป็นภาคีเครือข่าย
รวมทั้งร่วมสนับสนุนกลุ่มจิตอาสาเพื่อพัฒนาลาครอสไทย (THAI COMMUNITY LACROSSE)
ริเริ่มดำเนิน โครงการ LOXLEY THAI COMMUNITY LACROSSE (LTCL) นอกจากนี้
บริษัทยังได้ดำเนินโครงการพิเศษสนับสนุนด้านการกีฬาแก่ผู้พิการทางสมองและปัญญา
และนักกีฬาแบดมินตันคนพิการทีมชาติไทย โดยมอบงบ
ประมาณสนับสนุนกิจกรรมผ่าน“สเปเชียลโอลิมปิคแห่งประเทศไทย”และ“สมาคมกีฬาคนพิการแห่งประเทศไทย”

โครงการชุมชนอยู่ยั่งยืนอย่างมีส่วนร่วม เป็นการจัดกิจกรรมในลักษณะเป็นภาคีเครือข่าย
เน้นการมีส่วนร่วมทั้งพนักงาน ชุมชนตลาดปีนัง และชุมชนพัฒนา 70 ไร่
โดยมุ่งประเด็นด้านการศึกษา สังคม และสิ่งแวดล้อม
โดยจัดกิจกรรมพัฒนาศักยภาพให้กับกลุ่มเยาวชนชุมชนตลาดปีนัง ฝึกฝนให้รู้จักคิด พูด ฟัง
และเรียนรู้การวางแผนการทำงานอย่างเป็นระบบ
พร้อมกันนี้ได้ขยายพื้นที่การดำเนินการไปยังชุมชนพัฒนา 70 ไร่ คลองเตย โดยร่วมกับ
“มูลนิธิสิกขาเอเชีย” จัดกิจกรรมส่งเสริมการอ่านในครอบครัวในลักษณะองค์กรภาคี ขยาย
ความร่วมมือจากชุมชนสู่ชุมชน และขยายแนวคิดสู่ครอบครัวอื่น ๆ ในชุมชน นอกจากนี้ ยังได้ร่วมกับ
”มูลนิธิดวงประทีป” ดำเนินโครงการสื่อนิทานสร้างสรรค์สังคม โดยรวบรวมอาสาสมัคร
เข้าร่วมอบรม และออกแบบผลิตสื่อนิทานหุ่นมือ เพื่อนำไปถ่ายทอดให้กับอาสาสมัครอื่นๆ
และส่งมอบให้มูลนิธิดวงประทีปนำไปใช้ในการขับเคลื่อนกิจกรรมตามแนวทางของมูลนิธิฯ

โครงการ LOXLEY THAI COMMUNITY LACROSSE (LTCL) ดำเนินโครงการโดยกลุ่มจิตอาสา
เพื่อพัฒนาลาครอสไทย (THAI COMMUNITY LACROSSE) จัดฝึกอบรมทักษะการเล่นกีฬา
LACROSSE ให้กับนักเรียนโรงเรียนวัดคลองเตย
เพื่อสร้างเสริมสุขภาพที่ดีให้เด็กและเยาวชนผู้ด้อยโอกาสในชุมชนแออัด
และกระตุ้นให้เด็กและเยาวชนเห็นคุณค่าในตนเอง และใช้เวลาว่างในทางสร้างสรรค์

โครงการพิเศษสนับสนุนด้านการกีฬาแก่ผู้พิการทางสมองและปัญญา
และนักกีฬาแบดมินตันคนพิการทีมชาติไทย โดยการมอบงบประมาณสนับสนุนกิจกรรมของ
“สเปเชียลโอลิมปิคแห่งประเทศไทย” เพื่อจัดกิจกรรมการแข่งขันกีฬาสเปเชียลโอลิมปิคแห่งชาติ
การแข่งขันทักษะกลไก MATP 4 ภาค และการแข่งขันกิจกรรมกีฬาอนุชน ทั้งนี้
เพื่อเปิดโอกาสให้นักกีฬาคนพิเศษได้มีเวทีแสดงออกถึงความสามารถทางด้านกีฬา
และพัฒนาสมรรถภาพของร่างกายอย่างต่อเนื่อง
และสนับสนุนงบประมาณให้กับนักกีฬาแบดมินตันคนพิการทีม ชาติไทย ซึ่งอยู่ภายใต้การดูแลของ
“สมาคมกีฬาคนพิการแห่งประเทศไทย” เพื่อจัดซื้ออุปกรณ์ที่ใช้ในการแข่งขันบางส่วน
และสนับสนุนการเดินทางเข้าร่วมการแข่งขัน ทั้งในระดับประเทศและต่างประเทศ รวมทั้งได้ให้
การสนับสนุนงบประมาณในด้านการเผยแพร่ประชาสัมพันธ์กิจกรรมการแข่งขันของบุคคลผู้พิการทางสมองและปัญญา
และกิจกรรมการแข่งขันกีฬานักกีฬาแบดมินตันคนพิการอีกด้วย